‘Ah Long’ tuntut hutang guru buat kecoh di sekolah
Oleh KOSMO!

6 Disember 2021, 6:00 pm
JAKARTA – Seorang pengutip hutang skim pinjaman online bertindak melampaui batas apabila dia menuntut hutang daripada seorang guru wanita di sebuah sekolah sehingga mencetuskan kekecohan, lapor laman berita Berita Hits hari ini.
Menerusi satu perkongsian di laman TikTok, pengutip hutang tersebut bersikap biadap dan menengking guru berkenaan serta tidak menghiraukan larangan guru-guru lain yang berada di situ.
Dia sebelum itu dilihat terus menuju ke bilik guru dan mendesak guru terbabit melangsaikan hutangnya, namun ditolak wanita tersebut yang mendakwa bahawa dia sudah membayarnya tahun lalu.
“Encik, silakan keluar. Di mana pengawal keselamatan?” kata guru tersebut.
Lelaki pengutip hutang itu kemudiannya bertanya mengapa guru tersebut tidak memakai pelitup muka serta mengugut untuk merakam videonya.
“Saya rakam gambar awak, saya akan muat naik (di media sosial). Sila pakai pelitup muka sekarang,” kata lelaki itu.

Guru berkenaan kemudiannya memberitahu bahawa dia sedang berehat dan tidak mengajar, yang membuatkannya membuka seketika pelitup muka.
Beberapa orang guru dilihat turut meminta pengutip hutang itu  untuk berlalu pergi namun tidak diendahkan olehnya.
“Bahaya kalau berhutang begini. Jadi, hindarilah daripada berhutang,” kata seorang netizen. – Agensi


Anak kerap menangis rindukan Muhammad Hafiz
Oleh WAT KAMAL ABAS

6 Disember 2021, 6:17 pm
PARIT BUNTAR – “Anak yang kecil sering meragam dan kerap menangis kerana rindukan ayahnya.”
Demikian luah Nur Shahida Saidin, 31, balu kepada Muhammad Hafiz Hamdi, pemandu lori sayur yang terkorban dalam kejadian tanah runtuh di Jalan Cameron Highland -Simpang Pulai pada Khamis lalu.
Pasangan tersebut mempunyai dua cahaya mata iaitu Nur Hannan Fitrysha, dua tahun dan Muhammad Hafiy Fahri berusia tiga bulan.
“Menjadi kebiasaanya, arwah akan menidurkan Hafiy termasuk Nur Hannan pada setiap malam dan pada malam terakhir arwah suami menidurkan sambil memeluk erat anak perempuannya sehingga ke pagi.
“Sehingga kini anak perempuan akan berlari keluar mencari ayahnya jika terdengar bunyi motosikal,” katanya ketika ditemui selepas memerima kunjungan Skuad Pertubuhan Keselamatan Sosial (Perkeso) Prihatin Taiping di rumahnya di Kampung Parit Mat Ali dekat sini hari ini.
Nur Shahida menerima faedah pengurusan mayat sebanyak RM2,000 dan pencen penakat berjumlah RM1,300 sebulan.

Orang ramai yang ingin menghulurkan bantuan kewangan bagi membantu keluarga ini pula boleh menyalurkannya melalui akaun Bank Simpanan Nasional 0821 0290 0008 5653 atas nama Nur Shahida Saidin.-K! ONLINE


[VIDEO] Marsyal jangan berlagak sebagai polis
Oleh NOR SHAFAWATI YUP

6 Disember 2021, 6:12 pm
SEREMBAN – Jangan datang ke Negeri Sembilan jika mahu berlagak sebagai polis dan menahan kenderaan sesuka hati.
Demikian tegas Ketua Polis Negeri Sembilan, Datuk Mohamad Mat Yusop kepada individu tertentu terutama penunggang motosikal berkuasa besar yang menggunakan marsyal untuk berkonvoi bagi memberi laluan kepada mereka.
“Kalau kita tengok baru-baru ini ada dua kes marsyal dikesan oleh pihak polis dan kedua-duanya berlaku di daerah Port Dickson. Perkara ini kita sudah uar-uarkan di media di mana penunggang motosikal berkuasa tinggi sebenarnya tidak dibenarkan menjadi marshal.
“Mereka tidak dibenarkan menahan, melecong dan menghalang apa jua kenderaan di atas jalan raya sebab mereka tidak ada kuasa itu,” katanya ketika ditemui di sini ini.
Dalam pada itu, beliau berkata, polis kini masih mengesan individu yang bertindak sebagai marsyal seperti dalam video yang tular di media sosial Facebook dipercayai berlaku di Jalan Tanjung Agas, Pasir Panjang di Port Dickson.-K! ONLINE


PRN Melaka : 41 pelajar, guru positif Covid-19
Oleh DIYANATUL ATIQAH ZAKARYA

6 Disember 2021, 6:32 pm
JASIN – Seramai 41 pelajar dan guru di dua madrasah di sini disahkan positif Covid-19 membabitkan kluster Pulau Gadong yang berpunca daripada pelaksanaan Pilihan Raya Negeri (PRN) 20 November lalu.
Pengerusi Jawatankuasa Kesihatan dan Anti Dadah negeri, Dr. Muhamad Akmal Saleh berkata, jumlah tersebut dikesan melalui hasil saringan menyeluruh yang dilakukan ke atas 185 pelajar dan kakitangan madrasah berkenaan.
Katanya, hasil siasatan, indeks kes merupakan seorang tenaga pengajar di madrasah berkenaan dan terlibat sebagai jentera parti politik pada PRN lalu.
“Indeks kes menunjukkan simptom pada 21 November, namun telah mengajar di dua madrasah berkenaan selama dua hari hingga 23 November sebelum notifikasi positif Covid-19 diterima 25 November.
“Susulan itu, saringan menyeluruh telah dilakukan dan seramai 41 pelajar serta guru dikesan positif Covid-19,” katanya pada sidang akhbar di Jawatankuasa Pembangunan dan Penyelarasan Dewan Undangan Negeri (Japerun) Merlimau, di sini, hari ini.
Ujarnya, daripada jumlah itu seramai 33 orang merupakan pelajar berusia 19 tahun dan ke bawah, manakala baki adalah guru serta kakitangan madrasah.

Tambahnya, pihaknya juga masih menunggu keputusan saringan Covid-19 seramai 142 yang lain.-K! ONLINE


600 pokok durian musang king dimusnahkan di Raub
Oleh ABDUL RASHID ABDUL RAHMAN

6 Disember 2021, 4:51 pm
RAUB – Kedegilan individu yang terus menceroboh hutan simpan bagi menanam durian musang king membawa padah apabila lebih 600 pokok durian musang king yang ditanam di Hutan Simpan Teras dimusnahkan.
Pegawai Pejabat Hutan Daerah Raub, Shahril Mohamad berkata, Operasi Teras yang dilakukan hari ini melibatkan kawasan hutan simpan seluas empat hektar dipercayai diteroka secara haram lebih dua tahun lalu.
“Pokok durian musang king berusia setahun hingga dua tahun itu dimusnahkan dengan cara menebang menggunakan parang dan mesin gergaji berantai, kawasan bukit dan laluan curam antara cabaran yang terpaksa dihadapi.
“Nilai 600 pokok durian musang king yang dimusnahkan dalam operasi selama lima jam melibatkan 25 kakitangan itu dianggarkan lebih RM30,000,” katanya di sini hari ini.
Menurut Shahril, pihaknya berjaya mengesan kawasan berkenaan selepas melakukan rondaan serta semakan menggunakan sistem e-Geoformatik Jabatan Perhutanan Semenanjung Malaysia (JPSM) pada 26 November lalu.
Katanya, hasil siasatan dilakukan mendapati kegiatan penerokaan kawasan berkenaan dilakukan oleh seorang lelaki yang menggunakan beberapa pekerja warga asing.

Dalam pada itu beliau berkata, sepanjang tahun ini Pejabat Hutan Daerah Raub telah melakukan lima operasi membanteras penerokaan hutan simpan secara haram membabitkan kawasan seluas kira-kira 142.7 hektar.
Katanya, Operasi Pamah Hutan Simpan Batu Talam pada Julai lalu merupakan kemuncak ketegasan kerajaan negeri dan Jabatan Perhutanan Negeri Pahang (JPNP) menyaksikan kira-kira 15,000 pokok durian musang king dimusnahkan membabitkan kawasan seluas 101 hektar.
“Operasi Teras hari ini merupakan yang ke enam dilakukan pada tahun ini, tindakan sama akan dilakukan secara berterusan tahun depan dalam memastikan kegiatan menceroboh hutan simpan secara haram tidak berulang.
“Kita akan mengadakan program menanam pokok balak di kawasan ini bermula esok dengan sebanyak 1,500 pokok pelbagai jenis akan ditanam yang mengambil masa beberapa hari,” ujarnya. – K! ONLINE


[VIDEO] Lembu terliur tengok pokok keladi dalam rumah
Oleh KOSMO!

6 Disember 2021, 5:55 pm
PETALING JAYA – Kehadiran seekor lembu di hadapan sebuah rumah sambil memerhati tanaman hiasan dengan penuh selera mengundang rasa terhibur orang ramai.
Kemunculan haiwan ternakan tersebut yang sedang menunggu di hadapan pagar itu berjaya dirakam @Irfan_ahmad15 sebelum dimuat naik di media sosial.
Lebih menghiburkan apabila telatah bersahaja lelaki terbabit ‘berborak’ dengan haiwan tersebut sedangkan dia sendiri terkejut dengan kemunculan lembu berkenaan.
Perkongsian lucu tersebut telah mendapat lebih 97,000 tanda suka dan 1,499 komen daripada pengguna media sosial.
Salah seorang pengguna media sosial @ernioes berkata, mungkin lembu berkenaan sedang mengandung dan terliur melihat pokok-pokok hiasan yang ditanam lelaki terbabit.
“Lembu itu tengah mengandung, itu yang dia ‘craving’ nak makan pokok-pokok abang. Kesian dia, nanti baby dia keluar air liur meleleh,” selorohnya.

Sementara itu, @mynameis berkata, lembu tersebut telah lama mengidam pokok keladi yang ditanam.
“Dia tengok hijau, segar semacam pokok keladi itu, itu yang dia geram tu. Jaga-jaga nanti hilang satu pasu,” katanya.
Bagi @Fiyyt3eida pula, lembu berkenaan sedang menunggu peluang keemasan dengan penuh harapan untuk lelaki terbabit membuka pagar rumah dan menjemput ‘menjamah’ pokok hiasan tersebut. – K! ONLINE


Enam penghuni Puspen larikan diri
Oleh IVAN AMIRUL

6 Disember 2021, 5:50 pm
PAPAR – Polis Papar memburu enam penghuni Pusat Pemulihan Penagihan Narkotik (Puspen) Paparselepas melarikan diri pada Sabtu lalu.
Dalam kejadian kira-kira pukul 6 pagi itu, semua penghuni terdiri dari lelaki warga tempatan berumur 20 sehingga 40-an.
Ketua Polis Daerah Papar, Deputi Superintendan Batholomew Ak Umpit berkata, semua tahanan terbabit dilaporkan baru saja dimasukkan ke pusat sekitar hujung November lalu.
“Kita percaya mereka sudah merancang lebih awal untuk melarikan diri membabitkan 11 penghuni Puspen. Bagaimanapun, hanya enam sahaja yang berjaya keluar dengan memanjat tembok pagar pusat terbabitkan dalam keadaan hujan.
“Semua penghuni yang melarikan dipercayai menaiki tembok pagar dengan memanjat badan antara satu sama yang lain sehingga berjaya keluar namun lima daripada mereka gagal berbuat demikian ekoran pagar terlalu tinggi.
“Enam suspek berkenaan berpakaian biasa ketika kejadian dan dipercayai masih berada di sekitar daerah Papar,” katanya ketika pada sidang media di Ibu Pejabat Polis Daerah (IPD) Papar, hari ini.-K! ONLINE


Pelajar lelaki 14 tahun maut basikal dirempuh kereta
Oleh ASLIZA MUSA

6 Disember 2021, 5:32 pm
TELUK INTAN – Seorang remaja lelaki berusia 14 tahun terbunuh apabila basikal yang ditunggangnya dirempuh sebuah kereta di Batu 6, Jalan Changkat Jong di sini hari ini.
Kejadian sekitar pukul 7 pagi itu mengorbankan pelajar tingkatan dua Sekolah Menengah Kebangsaan (SMK) Seri Kandi yang maut di tempat kejadian.
Ketua Polis Daerah Hilir Perak, Asisten Komisioner Ahmad Adnan Basri berkata, kejadian berlaku ketika mangsa dalam perjalanan ke sekolah dari rumahnya di Kampung Glouster Batu 6, Jalan Changkat Jong.
Katanya, setiba di lokasi kejadian, basikal ditunggang mangsa telah keluar dari simpang sebelah kanan dan masuk ke laluan kereta Perodua Alza.
“Tindakan mangsa yang keluar secara melulu menyebabkan pemandu kereta tidak sempat mengelak lalu terlanggar mangsa di bahagian hadapan.
“Pelanggaran itu menyebabkan mangsa tercampak dan terjatuh di tepi jalan. Mangsa yang parah disahkan maut di tempat kejadian. Mayat mangsa kemudiannya dibawa ke Hospital Teluk Intan untuk bedah siasat selepas ujian saringan Covid-19 dijalankan. ,” katanya di sini hari ini.

Menurut beliau, pemandu kereta yang juga seorang guru wanita di sebuah sekolah swasta berusia 36 tahun tidak mengalami kecederaan.-K! ONLINE


Waris Mohammed Salleh Perang fail notis permohonan perintah faraid
Oleh KHAIRUL MOHD. ALI

6 Disember 2021, 5:17 pm
JOHOR BAHRU – Waris kepada Datuk Bentara Luar Johor, Allahyarham Datuk Mohammed Salleh Perang telah memfailkan notis permohonan untuk mendapatkan satu perintah faraid bagi harta pusaka yang bernilai lebih RM300 bilion di Mahkamah Syariah Johor Bahru, di sini hari ini.
Peguam mereka, Norhanisah Johar memberitahu, afidavit bagi permohonan itu telah ditandatangani seramai 11 pemohon yang merupakan wakil kepada waris.
Menurutnya, permohonan itu baharu dibuat kerana pihaknya masih lagi meneliti harta pusaka milik Mohammed Salleh yang berhak diserahkan kepada waris-warisnya.
“Ketika ini, waris Allahyarham sudah menjangkau tujuh generasi melibatkan seramai lebih 4,000 orang dengan daftar kematian melibatkan waris yang direkodkan adalah seramai 462 orang.
“Waris hidup yang paling tua adalah seorang wanita berusia 86 tahun manakala yang paling muda pula masih bersekolah rendah.
“Proses hari ini adalah untuk mendapatkan perintah faraid daripada pihak mahkamah iaitu untuk menentukan siapa waris dan berapa nilai harta pusaka yang berhak dimiliki mereka.

“Selepas proses ini selesai, baharulah proses tuntutan lain akan dibuat ke Pejabat Tanah dan pejabat-pejabat agensi kerajaan negeri lain,” katanya ketika ditemui pemberita di luar pekarangan Mahkamah Syariah.-K! ONLINE


KL, Selangor dijangka ribut petir petang ini
Oleh MOHD RASDAN AHMAD

6 Disember 2021, 4:58 pm
PETALING JAYA – Seluruh Kuala Lumpur dan bahagian Petaling di Selangor diramal ribut petir sehingga pukul 6 petang nanti.
Jabatan Meteorologi Malaysia (MetMalaysia) dalam satu kenyataan di Facebook rasminya sebentar tadi berkata, kejadian ribut petir juga turut diramalkan berlaku di seluruh Labuan.
Beberapa bahagian di Sarawak termasuk Bintulu, Miri dan Limbang juga diramal mengalami ribut petir petang ini.
Dalam pada itu, kawasan pedalaman Sabah (Sipitang, Tenom, Kuala Penyu, Beaufort, Keningau, Tanbunan) serta Pantai Barat dan Tawau turut diramal alami cuaca tersebut. – K! ONLINE


Caprice nak isteri bertudung kerana Allah, bukan netizen
Oleh MOHD. HAIKAL ISA

6 Disember 2021, 5:48 pm
PETALING JAYA – Menjawab tohmahan ramai berkenaan aurat isterinya, penyanyi rap dan akvitis kemanusiaan, Caprice mendedahkan, sebagai suami dia sudah melunaskan tanggungjawabnya dengan membuat teguran secara peribadi.
Pemilik nama lengkap Ariz Ramli itu berkata, dia bagaimanapun tidak mahu isterinya Farra Inalis, 26, atau Elis berubah kerana memenuhi kehendak atau paksaan manusia.
“Banyak soalan menerusi direct message (DM) dan komen ‘taknak tegur bini ke?’. Saya dah tegur.
“Saya tidak memaksa apa-apa atau sesiapa sebab saya sendiri ada banyak kelemahan. Saya tidak mahu dia (isteri) berubah kerana saya, netizen atau orang awam.
“Saya nak dia berubah kerana Allah,” katanya menerusi satu hantaran status terbaharu Instagram.
Caprice yang mahu dikenali sebagai Daddycap juga cukup memahami situasi isterinya apabila terpaksa menyesuaikan diri dengan dunia glamor selepas berkahwin dengannya.

“Susah untuk dirinya sejak dia masuk dalam dunia saya tetapi insya-Allah, saya berharap suatu hari dia mengerti.
“Sejak akhir-akhir ini, saya banyak bagi contoh artis seperti Zizi Kirana, Fazura, Izara untuk memberi inspirasi kepada dirinya buat perubahan dan bakar semangat dia.
“Semalam, kami gaduh sikit sebab dia soal kenapa saya jarang muat naik gambar dengan dia di Instagram. Saya cakap saya akan muat naik (gambar) kalau dia dah berhijab. Nasib baik tak tidur sofa,” katanya berseloroh.
Caprice bagaimanapun menghargai semua teguran dan doa orang ramai berkenaan aurat isterinya.
“Insya-Allah kalian semua, saya sangat menghargai mereka yang memberi nasihat buat saya menerusi DM dan saya akan cuba sedaya upaya untuk menjadi suami dan bapa yang baik,” katanya yang bakal melancarkan single terbaharu berjudul Ayah pada 12 Disember ini.
Terdahulu, ramai dalam kalangan netizen mempersoalkan aurat isterinya yang sering berpenampilan seksi terutama dalam media sosial sehingga menjemput kecaman hebat. – K! ONLINE


Penjawat awam Pahang terima saguhati RM1,200
Oleh KHAIRULMIZAN YAHYA

6 Disember 2021, 5:46 pm
KUANTAN – Seramai 8,000 penjawat awam negeri Pahang bakal menerima wang saguhati sebanyak RM1,200 yang akan dibayar bermula pada minggu ketiga Januari tahun depan.
Insentif itu diumumkan Menteri Besar Pahang, Wan Rosdy Wan Ismail ketika membentangkan Belanjawan Pahang 2022 pada Mesyuarat Kedua Penggal Keempat Dewan Undangan Negeri (DUN) Pahang ke-14 di Wisma Sri Pahang, di sini, hari ini.
Wan Rosdy berkata, pemberian saguhati secara ‘one-off’ itu membabitkan peruntukkan sebanyak RM9.6 juta.
“Sebagai penghargaan kepada penjawat awam, kerajaan negeri bersetuju untuk memberi insentif sebanyak RM1,200 kepada setiap penjawat awam di bawah pentadbiran kerajaan negeri bagi semua gred,”katanya.
Selain itu, Wan Rosdy turut mengumumkan beberapa bayaran insentif lain termasuk bayaran ‘one-off’ sebanyak RM250 kepada 300 penyelia dan petugas Pusat Pemulihan Dalam Komuniti (PPDK) seluruh Pahang.-K! ONLINE


Bercerai kerana suami beri nafkah RM8.80 sehari
Oleh KOSMO!

6 Disember 2021, 5:00 pm
JAKARTA – Seorang lelaki mendedahkan mengenai kisahnya yang ditinggalkan isteri gara-gara memberi wang  nafkah sebanyak 30,000 rupiah (RM8.80) sehari, lapor laman berita Berita Hits hari ini.
Menerusi klip video yang dimuat naik di laman TikTok,  si suami  berkata, dia baru sahaja melangsungkan perkahwinan selama seminggu.
Dia yang bekerja sebagai buruh  bangunan bagaimanapun terpaksa menceraikan isterinya selepas wanita berkenaan tidak dapat menerima hakikat bahawa dia hanya diberikan duit nafkah sebanyak itu.
“Isteri saya menceraikan saya kerana dia diberi nafkah sebanyak 30,000 rupiah (RM8.80) sehari.
“Ia juga disebabkan oleh pekerjaan saya sebagai buruh. Keadaan rumah yang buruk membuatkan isteri meninggalkan saya walaupun kami baru seminggu bernikah,” kata lelaki tersebut pada keterangan dalam videonya.
Hantaran tersebut menjadi tular dengan ramai netizen meninggalkan pelbagai komen.

“Saya tidak mahu jadi hipokrit. Apa sahaja yang boleh dilakukan dengan wang sebanyak 30,000 rupiah (RM8.80) pada zaman sekarang?” kata seorang netizen.
“Di rumah ibu bapanya dia sudah terbiasa makan makanan sedap. Tiba-tiba diajak hidup susah, pasti sukar untuk menerima,” komen seorang lagi. – Agensi


Perkeso jalin kerjasama bantu rawatan pencarum hidapi HIV, AIDS
Oleh NUR HUDA MUSA

6 Disember 2021, 4:56 pm
PETALING JAYA – Pertubuhan Keselamatan Sosial (Perkeso) menjalinkan kerjasama dengan Yayasan AIDS Malaysia (MAF) bagi membina hubungan strategik yang akan memanfaat dan memperkasakan Orang Yang Hidup Dengan HIV atau AIDS (ODHA) daripada kalangan pencarum Perkeso.
Kerjasama itu dimeterai menerusi satu Memorandum Persefahaman (MoU) yang telah ditandatangani oleh Pengerusi MAF, Prof Datuk Dr. Adeeba Kamarulzaman dan Ketua Eksekutif Perkeso, Datuk Sri Dr. Mohammed Azman Datuk Aziz Mohammed di Pusat Perubatan Universiti Malaya (PPUM) di sini hari ini.
Perkeso juga telah memberikan sumbangan berjumlah RM276,000 kepada Skim Bantuan Perubatan atau Skim PAL di bawah kelolaan MAF untuk membiayai rawatan second-line Antiretroviral Therapy (ARV) yang dijangka dapat menampung kos rawatan yang diterima oleh pencarum.
Mohammed Azman berkata, melalui MoU itu kedua-dua agensi akan bekerjasama melaksanakan ‘Prevention and Disability Management Program’ yang merangkumi pelaksanaan inisiatif pengurusan hilang upaya yang komprehensif dan dinamik.
“Program itu juga meliputi inisiatif pencegahan dan promosi kesihatan, khusus buat golongan ODHA dari kalangan pencarum Perkeso dengan matlamat memberikan mereka sinar baharu dan kehidupan yang lebih baik.
“Sumbangan kami menerusi Skim Bantuan Perubatan (Skim PAL) juga adalah manifestasi keyakinan kami terhadap potensi dan keupayaan golongan ODHA untuk pulih dan kembali menjadi anggota masyarakat yang produktif dan mampu menyumbang kepada pembangunan negara,” katanya ketika berucap pada majlis tersebut.

Sementara itu, Adeeba pula berkata, sokongan Perkeso terhadap program Skim Bantuan Perubatan MAF membantu mencapai sasaran untuk mengakhiri epidemik AIDS menjelang tahun 2030, yang amat bergantung rawatan ARV.
“ARV merupakan senjata paling efektif untuk kita menghalang kesan negatif jangkitan virus HIV dalam tubuh badan manusia. Dengan ARV, jangkitan HIV yang dahulunya dianggap sebagai hukuman maut kini berubah menjadi pengalaman hidup yang menghampiri normal.
“MAF juga amat mengalu-alukan pendekatan progresif Perkeso terhadap ODHA di tempat kerja, yang diharapkan akan dapat menjadi pemangkin kepada usaha yang lebih meluas untuk menghapuskan stigma dan diskriminasi terhadap golongan ini,” ujarnya. – K! ONLINE


Tikam mati rakan sekerja tolak cinta
Oleh KOSMO!

6 Disember 2021, 4:33 pm
MIAMI, FLORIDA – Seorang lelaki ditahan selepas menikam rakan sekerjanya sehingga mati kerana mangsa menolak ajakan untuk keluar bersama, lapor akhbar Mirror UK kelmarin.
Agustin Lucas Mariani, 20, berdepan pertuduhan membunuh tanpa niat selepas Delfina Pan, 28, meninggal dunia di Miami, Florida.
Delfina yang berpindah dari Argentina ke Florida sejak dua tahun lalu, enggan menerima cinta Mariani, lapor akhbar Miami Herald.
Semasa Delfina pulang dari kerja, Mariani mengekorinya dan meminta untuk masuk ke dalam pangsapuri mangsa.
Polis turut mendapati bahawa Mariani bertindak meninggalkan syif kerjanya untuk mengekori Delfina dari kerja pada Isnin minggu lalu.
Delfina diserang setelah enggan membenarkan Mariani masuk.

Polis berkata, Mariani ‘menghunus sebilah pisau tanpa provokasi dan mula menikam mangsa’.
Pisau itu dilaporkan hilang dari tempat Delfina dan Mariani bekerja di restoran Kansas Bar and Grill di South Beach.
Menurut laporan, Mariani kemudian menikam dadanya sendiri tanpa menyebabkan kecederaan serius dan ditemui terbaring di atas badan Delfina di luar pangsapuri itu.
Mereka dikejarkan ke hospital di mana Delfina kemudian disahkan meninggal dunia. Mariani turut didakwa kerana melakukan pembunuhan setelah pulih daripada kecederaan yang dilakukannya sendiri.
Rakan sekerja mereka turut memaklumkan bahawa Mariani sering meluahkan cintanya, namun ditolak Delfina dengan baik.
Menurut akhbar Miami Herald, Mariani memohon haknya untuk berdiam diri. – Agensi


Kampung Pendas Laut dilanda air pasang besar
Oleh RAJA JAAFAR ALI

6 Disember 2021, 3:32 pm
ISKANDAR PUTERI – Kampung Pendas Laut di Gelang Patah di sini dilanda fenomena air pasang besar bermula pukul 11 pagi hari ini.
Menurut seorang penduduk kampung, Herman Azman 35, berkata, fenomena air pasang kali ini amat tinggi sehingga melimpah ke jalan raya.
“Sejak saya tinggal di sini sembilan tahun lalu ini kali pertama air laut melimpahi sehingga di jalan raya.
“Sebelum ini sudah beberapa kali air pasang besar tetapi kali ini agak luar biasa sikit,” katanya kepada pemberita di Kampung Pendas Laut di sini.
Jelasnya, berikutan fenomena ini pendapatan para nelayan yang menjual hasil laut terjejas berikutan ada jalan yang tidak boleh dilalui oleh orang ramai yang datang untuk membeli ikan.
Nelayan juga tidak berani turun kelaut ketika air pasang besar dan hanya turun ketika air mulai surut.

Tinjauan Kosmo! di Kampung Pendas Laut mendapati, golongan kanak-kanak yang paling gembira bermain air sambil diawasi oleh orang dewasa.
Beberapa buah kereta yang diletakkan di tempat letak kereta turut ditenggelami air sehingga 0.8 meter.
Turut terjejas ialah jalan masuk ke Kampung Baru Pendas Laut.
Sekitar pukul 1 tengah hari air mulai surut dan keadaan kembali seperti sedia kala.- K! ONLINE


Cadangan buka VTL Laut dibincang Januari depan
Oleh MOHAMAD FAIZAL HASHIM

6 Disember 2021, 3:44 pm
ISKANDAR PUTERI – Cadangan pembukaan Laluan Perjalanan Lengkap Vaksin (VTL) Laut membabitkan perjalanan dua hala di perairan Johor ke Singapura akan dibincangkan Januari depan.
Menteri Besar Johor, Datuk Hasni Mohammad berkata, inisiatif itu akan dipertimbangkan susulan kejayaan VTL Darat ke Terminal Larkin Sentral dan VTL udara ke Lapangan Terbang Antarabangsa Kuala Lumpur (KLIA) baru-baru ini.
Beliau berkata, VTL Laut itu nanti akan melibatkan perjalanan dua hala dari Desaru Coast Ferry Terminal (DCFT), Kota Tinggi ke Tanah Merah Ferry Terminal di Singapura.
Tambahnya, ini susulan Perdana Menteri, Datuk Seri Ismail Sabri Yaakob mengemukakan cadangan pembukaan VTL laut melibatkan Malaysia-Singapura dalam pertemuan dengan Perdana Menteri Singapura, Lee Hsien Loong baru-baru ini.
“Perdana Menteri Singapura beri reaksi bahawa perkara itu boleh dipertimbangkan. Perkara ini masih di peringkat perbincangan melibatkan Malaysia-Singapore Joint Ministerial Committee (JMC) antara kedua-dua negara.
“Melalui JMC yang dipersetujui kedua-dua negara akan diadakan perbicangan segera berkenaan pembukaan VTL laut. Mesyuarat JMC akan diadakan awal Januari ini. Mungkin satu jawatankuasa bersama (dapat ditubuhkan) membincangkan pembukaan VTL laut ini,” katanya kepada pemberita selepas melancarkan Program Perintis Iskandar di Kompleks Sukan Educity di Kota Iskandar di sini hari ini.

Mulai 29 November lalu, pengembara rakyat Malaysia dan rakyat republik itu yang lengkap dos suntikan vaksin dibenarkan pulang ke tanah air di bawah inisiatif VTL darat dan udara.
Bagi VTL darat, 1,440 pengembara perlu menggunakan khidmat bas dari Terminal Queen Street ke Terminal Larkin Sentral di sini tanpa perlu menjalani perintah kuarantin sebaik tiba ke destinasi. – K! ONLINE


Sultan Perak berkenan terima zakat RM7.8 juta
Oleh SHAMSUL KAMAL AMARUDIN

6 Disember 2021, 3:50 pm
IPOH – Sultan Perak, Sultan Nazrin Muizzuddin Shah berkenan menerima bayaran zakat perniagaan berjumlah RM7.8 juta daripada enam syarikat korporat kepada Majlis Agama Islam dan Adat Melayu Perak (MAIPk) di Istana Perak, Bukit Changkat Persekutuan di ibu negara hari ini.
Penyerahan itu didahului oleh Tenaga Nasional Berhad (TNB) yang diwakili Ketua Pegawai Eksekutifnya, Datuk Ir. Baharin Din dengan jumlah bayaran zakat perniagaan RM6 juta.
Ia diikuti Etiqa Family Takaful Berhad dan Etiqa General Takaful Berhad yang diwakili Ahli Jawatankuasa Syariahnya, Dr. Abdul Rahim Abdul Rahman dengan jumlah zakat perniagaan RM775,000.
Sementara itu, FGV Holdings Berhad diwakili oleh Pengerusi Kumpulannya, Datuk Dzulkifli Abd. Wahab menyerahkan zakat perniagaan RM577,752.
Turut menunaikan zakat perniagaan adalah Angkatan Koperasi Kebangsaan (M) Berhad (Angkasa) berjumlah RM221,105 yang diserahkan oleh Pengerusi Jawatankuasa Perhubungan Angkasa Negeri (JPAN) Perak, Mohd. Rosli Basri.
Ia kemudian diikuti GiTN Sdn Bhd yang diserahkan oleh Ketua Perkhidmatan dan Pengurusan Korporatnya, Norfaizah Mohd. Puad dengan zakat berjumlah RM140,000. – K! ONLINE


11 Pos Kawalan PGA dinaik taraf balai polis
Oleh NOR AZIAH MAT NOH

6 Disember 2021, 4:38 pm
KUALA LUMPUR – Polis Diraja Malaysia (PDRM) menaik taraf 11 pos kawalan Pasukan Gerakan Am (PGA) di kawasan pedalaman Sabah dan Sarawak sebagai balai polis untuk memberi akses kemudahan kepada rakyat membuat laporan serta berurusan dengan polis.
Menteri Dalam Negeri, Datuk Seri Hamzah Zainuddin berkata, 11 pos kawalan yang dinaik taraf itu bertempat di lokasi strategik Sabah dan Sarawak bagi memudahkan penduduk membuat laporan polis, laporan kematian dan kelahiran.
“Sembilan pos kawalan di Sabah dan dua di Sarawak yang dinaik taraf dapat memudahkan urusan penduduk di kawasan itu yang mengalami kekangan dari segi kedudukan geografi jauh untuk ke balai polis berdekatan.
“Sebagai contoh, perjalanan ke balai polis berdekatan boleh memakan masa lima hingga enam jam kerana faktor jarak yang jauh dari tempat tinggal penduduk,” ujarnya.
Beliau berkata demikian dalam ucapan ketika Majlis Pelancaran Aspirasi Keluarga Malaysia, di Pusat Latihan Polis (Pulapol) di sini hari ini.
Turut hadir Ketua Setiausaha Kementerian Dalam Negeri (KDN), Datuk Wan Ahmad Dahlan Abdul. Aziz, Ketua Polis Negara, Tan Sri Acryl Sani Abdullah Sani dan Timbalannya Datuk Seri Mazlan Lazim.

Jelas Hamzah, perluasan taraf pos kawalan itu akan meningkatkan interaksi serta urusan pihak berkuasa bersama penduduk setempat dan sudah diterima baik penduduk kawasan itu.
“Pos kawalan yang dinaik taraf itu dilaporkan telah menerima 14 jumlah laporan dalam masa 2 minggu selepas mula beroperasi.
“Ini menunjukkan bahawa warga pendalaman sudah dapat memahami bahawa PGA juga boleh dijadikan sebagai balai polis,” ujarnya.
Tambah beliau, peningkatan taraf pos kawalan itu diharap dapat diperluaskan ke 170 pos kawalan di seluruh negara jika mendapat sambutan dan memberi manfaat kepada rakyat dalam masa enam bulan ini. – K! ONLINE


40 individu ditahan terlibat kes dadah, ketum di Bachok
Oleh ROHANA MOHD. NAWI

6 Disember 2021, 4:34 pm
KOTA BHARU – Polis menahan 40 individu termasuk lima wanita selepas dipercayai terlibat dalam kegiatan penyalahgunaan dadah dalam Ops Bersepadu di sekitar Bachok semalam.
Ketua Jabatan Siasatan Jenayah Narkotik Kelantan, Asisten Komisioner Sheik Azhar Sheik Omar berkata, kesemua yang ditahan itu berusia antara 17 hingga 48 tahun selepas mereka disyaki terlibat dengan penagihan dan pengedaran dadah.
Katanya, dalam operasi yang dijalankan oleh Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Kelantan dengan kerjasama Ibu Pejabat Polis Daerah Bachok itu, pihaknya turut merampas sebanyak 1,538 biji pil kuda ,0.2 gram heroin, empat kilogram daun ketum.
“Selain itu, kita turut merampas sebanyak 93.3 liter air daun ketum dengan jumlah keseluruhan rampasan bernilai RM16,373.
“Daripada kesemua suspek yang ditahan, seramai 20 orang ditahan mengikut Seksyen 15(1)(a) Akta Dadah Berbahaya 1952 memiliki dadah.
“Selain itu, ada juga yang ditahan mengikut Seksyen 12(2) Akta Dadah Berbahaya 1952 kerana mengedar dadah,” katanya ketika dihubungi Kosmo! hari ini.

Menurutnya, beberapa suspek ditahan mengikut Seksyen 30(3) Akta Racun 1952 selepas dipercayai memiliki daun ketum. – K! ONLINE


Sayang Fatima melebihi segalanya, Fazura batal hasrat percutian
6 Disember 2021, 3:56 pm
PETALING JAYA – Gara-gara penemuan varian baharu Covid-19 iaitu Omicron yang lebih berbahaya dan cepat merebak, selebriti jelita, Nur Fazura membatalkan hasrat membawa puteri kesayangannya, Fatima Aisha bercuti ke luar negara.
Menerusi hantaran dalam Instagram, pelakon filem Pisau Cukur itu memuat naik sekeping gambar memaparkan berita luar negara yang melaporkan tentang penyebaran virus Omicron.
Kata Fazura atau nama lengkapnya  Nur Fazura Sharifuddin, demi keselamatan puteri kesayangannya, dia sekeluarga tidak akan bercuti ke mana-mana dalam masa terdekat.
“Maaf Fatima. Nampaknya kita tak akan bercuti ke mana-mana dalam masa terdekat. Mommy sayangkan awak melebihi segalanya,” tulisnya.
Perkongsian isteri kepada Fattah Amin itu yang bertindak bijak tidak melakukan sebarang pergerakan keluar negara untuk bercuti turut menyita perhatian Ketua Pengarah Kesihatan, Tan Sri Dr. Noor Hisham Abdullah.
Beliau meninggalkan komen ringkas dengan meletakkan emoji tanda bagus seperti memuji tindakan yang dilakukan Fazura dalam melindungi keluarga tersayang.

Selain Noor Hisham, ruangan komen hantaran pelakon dan usahawan itu juga dibanjiri ratusan respons daripada rakan artis dan peminat yang bersetuju dengan tindakannya.
“Ya, lebih baik duduk rumah,” kata Nad Zainal.
Hujung November lalu, dunia sekali lagi diancam bahaya apabila berlakunya penularan varian baharu Covid-19 iaitu Omicron yang menular ke banyak negara di seluruh dunia.
Keadaan tersebut membimbangkan masyarakat dunia susulan keputusan Pertubuhan Kesihatan Sedunia (WHO) mengkategorikan varian Omicron sebagai Variant of Concern (VOC) yang diklasifikasikan lebih berbahaya dan cepat merebak. – K! ONLINE


UiTM, Kementerian Pengangkutan Indonesia jalin kerjasama penyelidikan
Oleh ISKANDAR SHAH MOHAMED

6 Disember 2021, 3:39 pm
SHAH ALAM- Universiti Teknologi Mara (UiTM) dan Kementerian Pengangkutan Indonesia (HRDA) memeterai memorandum persefahaman (MoU) bagi mencapai kecemerlangan tahap tinggi dalam bidang pengangkutan dan logistik.
MoU selama tiga tahun itu memperkukuh dan mengembangkan kolaborasi antarabangsa dalam penyelidikan, akademik serta inovasi.
Naib Canselor UiTM, Prof. Dr. Roziah Mohd. Janor berkata, kerjasama itu memberi nilai tambah kepada semua pihak terlibat dalam menonjolkan kepakaran masing-masing di peringkat global.
“MoU berkenaan membuka prospek penting untuk jalinan kerjasama dengan 24 buah Sekolah Tinggi di bawah naungan HRDA.
“Ia merangkumi pengangkutan darat, laut dan udara yang memfokuskan kecemerlangan dalam bidang pengangkutan dan logistik,” katanya dalam kenyataan hari ini.
MoU yang dimeterai antara Roziah dan wakil HRDA disaksikan Duta Besar Indonesia ke Malaysia, Hermono secara maya pada 25 November lalu.

Pada majlis itu, UiTM menerusi Pejabat Jaringan Industri, Alumni dan Komuniti (ICAN), Kolej Pengajian Kejuruteraan dan Institut Pengangkutan Malaysia (MITRANS) turut memeterai memorandum perjanjian (MoA) dengan Agensi Pembangunan Sumber Manusia dan Universitas Indonesia.
Selain itu, MoA turut dimeterai dengan Universitas Bakrie, Institut Teknologi Sepuluh Nopember, Universitas Jember dan Universitas Jayabaya.
Tambah Roziah, kerjasama antara kedua-dua negara itu turut akan memberi manfaat kepada komuniti akademik dalam pelbagai bidang.
Sementara itu, Hermano berkata, pihaknya menyokong sepenuhnya kolaborasi antara UiTM, MITRANS dan HRDA berkenaan.
“Ia merupakan inisiatif padu perkongsian ilmu pengetahuan dan merapatkan jalinan akademik selain kepakaran hal ehwal pengangkutan antara Malaysia dan Indonesia.
“Aktiviti penyelidikan yang akan dihasilkan juga lebih berkualiti dan dapat menyelesaikan permasalahan yang dihadapi,” katanya. -K! ONLINE


Rosmah gagal lagi cubaan gugur Sri Ram, batal bicara kes rasuah
Oleh NUZULSHAM SHAMSUDDIN

6 Disember 2021, 3:36 pm
PUTRAJAYA – Datin Seri Rosmah Mansor sekali lagi gagal dalam percubaannya untuk menggugurkan Timbalan Pendakwa Raya Datuk Seri Gopal Sri Ram daripada mengetuai pasukan pendakwaan dan membatalkan perbicaraan kes rasuah solar yang dihadapinya di Mahkamah Rayuan di sini hari ini.
Keputusan sebulat suara (unanimous) itu dibuat, panel tiga hakim yang diketuai Datuk Hanipah Farikullah yang bersidang bersama Datuk M. Gunalan dan Datuk Hashim Hamzah selepas membenarkan bantahan awal yang dikemukakan pihak pendakwaan.
Ketika membacakan penghakimannya, hakim Hanipah berkata, mahkamah bersetuju dengan hujahan pihak pendakwaan bahawa mahkamah jenayah tidak mempunyai bidang kuasa untuk memutuskan pengisytiharan yang dipohon Rosmah.
Beliau berkata, apa yang dipohon oleh Rosmah mesti tertakluk di bawah bidang kuasa mengikut Kanun Prosedur Jenayah (CPC).
“Setelah mempertimbangkan penghujahan dan nas-nas yang dikemukakan oleh semua pihak, mahkamah mendapati bahawa bantahan awal yang dibangkitkan oleh responden adalah isu undang-undang yang mana ia mempunyai merit,” katanya.
Dalam prosiding hari ini Rosmah,69, selaku pemohon diwakili peguam Datuk Jagjit Singh dan Datuk Akberdin Abdul Kader manakala pendakwaan yang merupakan responden diwakili Sri Ram dan Ahmad Akram Gharib.

Sebelum ini, Sri Ram pernah berhujah bahawa pelantikan beliau selaku pendakwa raya bermula 30 Ogos 2018, adalah sah.
Hujah Sri Ram, Seksyen 376(3) Kanun Prosedur Jenayah pula memberi kuasa kepada Peguam Negara melantik timbalan pendakwa raya untuk menjalankan tugas pendakwa raya.
Sebelum ini, Mahkamah Rayuan menggunakan budi bicaranya untuk tidak mengeluarkan waran tangkap terhadap beliau yang gagal hadir dalam prosiding rayuannya pada Khamis lalu.
Sebelum berhujah, peguam Jagjit memohon maaf kepada mahkamah atas ketidakhadiran anak guamnya minggu lalu.
Pada 24 September lalu, Hakim Mahkamah Tinggi Kuala Lumpur Mohamed Zaini Mazlan menolak permohonan Rosmah untuk menggugurkan Sri Ram.
Hakim Mohamed Zaini berkata pelantikan Sri Ram oleh Peguam Negara ketika itu, Tan Sri Tommy Thomas adalah sah selain tiada keperluan untuk membahaskan isu kesahihan berhubung fiat (surat pelantikan) ylatau pelantikan Timbalan Pendakwa Raya itu.
Sebelum ini, dalam prosiding terdahulu Sri Ram berhujah, pelantikan beliau selaku pendakwa raya bermula 30 Ogos 2018, adalah sah.
Pada peringkat sekarang, Rosmah sedang disoal balas oleh Sri Ram pada perbicaraan bela diri kes solar tersebut yang akan bersambung pada 8 Disember ini.
Mengikut pertuduhan Rosmah didakwa meminta suapan RM187.5 juta daripada Pengarah Urusan Jepak Holdings Sdn. Bhd., Saidi Abang Samsudin, melalui pembantunya ketika itu, Rizal Mansor, sebagai dorongan untuk membantu syarikat itu mendapatkan projek solar menerusi rundingan terus dengan Kementerian Pendidikan.
Beliau turut didakwa menerima rasuah berjumlah RM6.5 juta daripada Saidi antara 2016 dan 2017. – K! ONLINE


Saya sendiri pun masih teruskan rawatan mental – Nadia Brian
Oleh SAIRUL ZAMRI MISRANI

6 Disember 2021, 4:13 pm
PETALING JAYA – Pelakon sensasi Nadia Brian mengakui masih meneruskan sesi kaunseling dan rawatan psikologi bagi memastikan tahap kesihatan mentalnya berada dalam keadaan baik.
Nadia atau nama sebenarnya, Nadia Najwa Mohamed Rashidi, 30, berkata, sehingga kini dia tidak pernah ‘ponteng’ untuk hadir sesi kaunseling yang ditetapkan walaupun sibuk dengan kerja seni.
“Jujur saya katakan mental ilness (penyakit mental) ini memang wujud dan berlaku. Kelurga saya sendiri memang terap dan pentingkan penjagan mental ini sejak dari saya kecil lagi.
“Saya beruntung sebab ibu saya sendiri merupakan seorang pegawai psikologi. Jadi saya awal-awal lagi sudah mendapat pendedahan mengenai kepentingan menjaga mental,” katanya.
Nadia berkata demikian ketika ditemui pada Majlis Sidang Media Festival Filem Malaysia ke-31 (FFM31) baru-baru ini.
Menurut pelakon filem Ratu Kala Jengking: Puteri Keranda itu, jangan sesekali malu atau segan untuk berkongsi apa jua masalah yang melibatkan gangguan mental dan jiwa yang dihidapi.

“Kalau ditanya, saya sendiri masih kerap jumpa kaunselor. Kalau saya rasa tak sedap hati atau ada masalah, saya terus jumpa kaunselor dan berkongsi apa yang saya rasa.
“Benda-benda macam ini kita tak boleh pendam apatah lagi simpan seorang diri. Penyakit mental dan depresi ini normal dan tidak kenal siapa sahaja. Tidak kisahlah kita artis ke, wartawan ke, semua ada chance (peluang) untuk kena,” katanya.
Nadia mengakui, dia pernah melalui detik-detik kekecewaan dan pernah jatuh terduduk hingga menangis mengenangkan mahligai rumah tangganya yang berkecai sekitar April tahun lalu.
“Ya saya akui masa awal-awal bercerai, memang saya agak down (jatuh) dan tak tahu nak kawal emosi. Tapi perlahan demi perlahan saya bangkit dari kegagalan.
“Sekarang alhamdulillah semuanya sudah kembali seperti sedia kala. Saya pun dah mula sibuk dengan shooting (penggambaran) dan jadual padat dengan kerja-kerja seni,” ujarnya.
Terdahulu, pergolakan rumah tangga pelakon Nadia dan suaminya, Muizz akhirnya menemui titik noktah apabila pasangan itu sah bercerai talak satu 3 April lalu.
Nadia sebelum ini mengakui rumah tangga yang dibina bersama suaminya pada 9 November tahun lalu sedang berantakan, namun enggan mengulas lanjut kerana bimbang akan mengeruhkan keadaan.
Spekulasi keretakan rumah tangga mereka timbul selepas Nadia sering berkongsi hantaran menerusi InstaStory yang memberi bayangan dirinya sedang berstatus solo.
Pergolakan rumah tangga mereka semakin memuncak selepas Muizz yang juga seorang ahli perniagaan membuat pendedahan dalam Instagram pada 7 Oktober lalu bercerita tentang kecurangan Nadia bersama dua orang lelaki.
Rentetan daripada pendedahan tersebut, bermulalah perang media sosial pasangan yang dikatakan sudah tiga bulan tidak tinggal sebumbung. – K! ONLINE


Lebih 3 jam kejar bot nelayan Vietnam
Oleh TOREK SULONG

7 Disember 2021, 9:10 pm
PASIR PUTEH – Agensi Penguatkuasaan Maritim Malaysia (APMM) Negeri Kelantan menahan lima nelayan warga Vietnam selepas lebih tiga jam mengejar bot yang dinaiki mereka di lokasi 76.3 kilometer dari Kuala Tok Bali di sini semalam.
Pengarah APMM Kelantan, Kepten Maritim Syed Nor Adli Syed Ab. Rahman berkata, Kapal Maritim Jujur bersama sebuah bot peronda APMM yang menjalankan operasi melihat sebuah bot bergerak dalam keadaan mencurigakan kira-kira pukul 6.50 petang.
Menurutnya, menyedari mereka diekori oleh bot peronda, tekong bot tersebut cuba memecut laju untuk melarikan diri menuju ke sempadan perairan Thailand.
“Selepas lebih tiga jam mengejar, bot nelayan itu akhirnya berhenti dan APMM terus menahan bot tersebut pada 10.40 malam.
“Lima awak-awak termasuk tekong yang merupakan warga Vietnam berusia antara 17 hingga 34 tahun didapati tidak memiliki sebarang dokumen pengenalan diri yang sah,” katanya dalam satu kenyataan di sini hari ini.
Menurut Syed Nor Adli, tekong bot juga gagal mempamerkan sebarang dokumen kebenaran melakukan aktiviti perikanan menangguk gamat di perairan negara.

Ujarnya, APMM telah merampas gamat kira-kira 50 kilogram, minyak diesel dianggarkan sebanyak 1,000 liter dan peralatan menangguk gamat yang dianggarkan bernilai RM400,000. – K! ONLINE


Kenderaan jelajah China rakam ‘pondok misteri’ di Bulan
Oleh KOSMO!

7 Disember 2021, 8:30 pm
BEIJING – Sebuah ‘pondok misteri’  yang dikesan di permukaan Bulan oleh kenderaan jelajah rover milik China telah menimbulkan kekeliruan dalam kalangan pakar-pakar  angkasa lepas, lapor akhbar Daily Star semalam.
Rover Yutu-2 merakam imej objek berbentuk kiub itu  79 meter di sebuah lokasi di sisi gelap Bulan.
Pentadbiran Angkasa Lepas Negara China, Our Space menyifatkan imej itu sebagai ‘pondok misteri’.
“Kami mempunyai perkembangan dari Yutu-2 di bahagian hujung Bulan, termasuk sebuah kiub yang terletak kira-kira 80 meter dari rover berkenaan di kawah Von Kármán,” kata wartawan, Andrew Jones.
Penemuan terbaharu itu berlaku ketika persaingan angkasa lepas antara Amerika Syarikat dan China semakin hangat selepas seorang saintis terkemuka China berkata, negaranya akan  menghantar angkasawannya  ke Bulan buat kali pertama sebelum 2030. – Agensi


KPKT sasar perlepasan gas rumah hijau 45 peratus menjelang 2030
Oleh AHMAD SHAHERMAN SHAMSURI

7 Disember 2021, 8:20 pm
PETALING JAYA – Kementerian Perumahan dan Kerajaan Tempatan (KPKT) menyasarkan pengurangan intensiti pelepasan gas rumah hijau atau Green House Gases (GHG) rentas ekonomi sebanyak 45 peratus menjelang tahun 2030.
Timbalan Menterinya, Datuk Seri Ismail Abd. Muttalib berkata, bagi merealisaikan sasaran itu, pelbagai usaha di peringkat makro dan mikro perlu digemblengkan termasuklah melaksanakan transformasi bandar ke arah pembangunan rendah karbon.
Selain itu katanya, usaha itu juga khusus untuk mencapai sasaran sifar sisa yang dihantar ke tempat pelupusan sampah melalui konsep sisa kepada tenaga dan kadar kitar semula kepada 40 peratus pada tahun 2025.
“Sasaran ini adalah amat tinggi, memandangkan ia adalah peningkatan sebanyak 10 peratus daripada sasaran pengurangan sebelum ini dan merangkumi tujuh jenis GHG.
“Pelbagai usaha seperti mengasingkan sisa untuk dikitar semula, mengurangkan pembaziran tenaga menerusi penggunaan peralatan cekap tenaga, menggunakan pengangkutan awam, kenderaan hibrid/elektrik, berkongsi kenderaan atau berbasikal perlu dipergiatkan,” katanya dalam satu kenyataan di sini hari ini.
Ismail berkata, aktiviti penghijauan bumi seperti penanaman pokok dan kebun komuniti juga dilihat dapat membantu alam untuk menyerap lebih banyak karbon serta menjadikan udara persekitaran lebih bersih.

“Kita juga perlu berani dalam melaksanakan inisiatif baharu dan kompleks seperti integrasi teknologi rendah karbon dalam pembinaan infrasktrutur dan bangunan.
“Antaranya penggunaan sumber tenaga alternatif seperti solar, hidro angin serta mengurangkan kebergantungan kepada industri berasaskan tenaga iaitu gas, minyak dan arang batu,” ujarnya.
Mengulas lanjut, beliau berkata, KPKT terus memfokuskan agenda “Liveable Malaysia” atau Malaysia Berdaya Huni melalui penerapan kesedaran secara berterusan tentang kepentingan dalam menangani perubahan iklim.
“Pelaksanaan inisiatif ini juga akan memastikan bumi serta keindahan alam semula jadi kita akan kekal dinikmati oleh generasi seterusnya,” katanya-K! ONLINE


Jakim lapor isu babak romantik dua lelaki kepada SKMM
Oleh MOHD. HUSNI MOHD. NOOR

7 Disember 2021, 11:45 pm
PUTRAJAYA – Jabatan Kemajuan Islam Malaysia (Jakim) sudah merujuk isu babak romantik dua lelaki dalam sebuah siri drama tempatan kepada Suruhanjaya Komunikasi dan Multimedia (SKMM), hari ini.
Jakim menerusi kenyatan akhbar hari ini berkata, tindakan itu dibuat susulan arahan dikeluarkan Menteri di Jabatan Perdana Menteri (Hal Ehwal Agama) Idris Ahmad semalam.
“Jakim amat memandang serius isu seperti ini dan sebarang isu lain yang boleh menimbulkan kegusaran dalam kalangan masyarakat keluarga Malaysia khususnya umat Islam.
“Jakim juga berharap supaya pihak-pihak terbabit sensitif dengan nilai dan budaya masyarakat di negara ini. Janganlah bertindak di luar batas dan nilai ketimuran yang sejak sekian lama dibudayakan dengan aman dan harmoni,” katanya.
Katanya, Jakim juga menasihatkan agar masyarakat di luar sana dapat bertenang dan menyerahkan isu ini kepada pihak berkuasa untuk mengambil tindakan lanjut.
Sementara itu, Idris menerusi hantaran di Facebook sebentar tadi berkata, beliau berterima kasih kepada Jakim atas tindakan pantas itu.

“Saya perlu pastikan tanggungjawab kita bersama ini dapat menyekat segala aktiviti yang melanggar undang-undang negara dan yang bercanggah dengan perintah agama,” katanya.
Baru-baru ini, media sosial hangat memperkatakan mengenai penghasilan sebuah siri drama bertemakan kehidupan gay yang melibatkan pelakon tempatan. – K! ONLINE


Bomba, polis bantu keluarkan mayat wanita 200kg
Oleh FARAHWAHIDA AHMAD

7 Disember 2021, 8:29 pm
TANGKAK – Mayat seorang wanita obesiti dibawa keluar dari kediamannya dengan bantuan bomba dan polis di Kampung Baru 2, Tangkak di sini pagi tadi.
Menurut Ketua Balai Bomba dan Penyelamat (BBP) Tangkak, Rafiah Aziz, pihaknya menerima panggilan bagi bantuan mengangkat mayat wanita berusia 28 tahun itu pada pukul 11.45 pagi.
“Setibanya di tempat kejadian, didapati mayat seorang wanita obesiti dengan berat lebih kurang 200 kilogram berada di dalam bilik kediamannya.
“Dia telah disahkan meninggal dunia dan Polis Tangkak menghubungi kami bagi membantu mengeluarkan mayat.
“Pasukan bomba seramai sembilan orang anggota serta anggota PDRM berjaya mengangkat keluar mayat mangsa dengan menggunakan satu unit stretcher,” katanya dalam satu kenyataan hari ini.
Sementara itu, Ketua Polis Daerah Tangkak, Superintendan Mohd. Fadhil Minhat berkata, keluarga mangsa telah menghubungi polis memaklumkan mengenai kematian wanita tersebut dan kes diklasifikasi sebagai mati mengejut.-K! ONLINE


Pengembara VTL, Gelembung Langkawi disaring setiap hari
Oleh SITI A'ISYAH SUKAIMI

7 Disember 2021, 9:07 pm
PUTRAJAYA – Berkuat kuasa esok, pengembara yang tiba di Malaysia bagi kategori Laluan Perjalanan Vaksinasi (VTL) udara dan darat serta Gelembung Pelancongan Antarabangsa Langkawi (LITB) perlu menjalani ujian saringan setiap hari selepas ketibaan.
Ia turut melibatkan pengembara bagi kategori one stop centre (OSC) untuk pelawat perniagaan jangka pendek dan tindakan pengukuhan kepada langkah pencegahan dan kawalan sedia ada ini bagi mencegah penularan varian baharu yang membimbangkan iaitu Omicron.
Menteri Kesihatan, Khairy Jamaluddin Abu Bakar berkata, selain mesti lengkap divaksinasi, pengembara bagi kategori tersebut perlu melakukan ujian PCR Covid-19 dalam masa dua hari sebelum berlepas ke Malaysia.
“Ini menggantikan prosedur terdahulu yang menetapkan 72 jam sebelum berlepas. Seterusnya, ujian pengesanan Covid-19 semasa ketibaan di Malaysia,” katanya dalam satu kenyataan hari ini.
Beliau berkata, semua keputusan ujian perlu dilaporkan melalui aplikasi MySejahtera manakala untuk pangembara dari negara yang dikenakan sekatan perjalanan sementara, mereka perlu menjalani ujian PCR Covid-19 dalam masa dua hari sebelum berlepas ke Malaysia. – K! ONLINE


Dah umum nikah, Kamal, Uqasha baru saling ber’suami ‘isteri’
Oleh NUR EMIRA SAIZALI

7 Disember 2021, 8:01 pm
PETALING JAYA – Setelah memukul ‘tabuh’ sudah berkahwin sebulan lalu, Kamal Adli dan Uqasha Senrose tidak lagi bersembunyi untuk meluahkan kebahagiaan kehidupan berumah tangga dalam perkongsian Instagram masing-masing.
Lebih menarik, perkongsian tersebut merupakan hantaran pertama mereka sebagai suami isteri selepas selepas sah bernikah sebulan lalu.
“Assalamualaikum isteri,” tulis pelakon drama Sihir.
Jawab Uqasha romantis: “Waalaikumsalam suami (diikuti dengan tanda pagar #kamalxuqasha).”
Dalam ruangan komen kedua-dua hantaran, akaun Instagram pasangan tersebut dihujani ucapan tahniah daripada rakan selebriti dan peminat yang rata-ratanya terkejut dengan pengumuman perkahwinan mereka hari ini.
“Assalamualaikum Puan Uqasha,” komen Mira Filzah.

“Semekom (Assalamualaikum) abapar (Abang ipar),” tulis Nelydia Senrose yang juga adik kepada Uqasha.
Hari ini, pasangan suami isteri itu mengejutkan ramai selepas mengaku sudah mendirikan rumah tangga di sebuah pusat peranginan di Janda Baik, Pahang pada 5 November lalu.
Pada majlis bertemakan ‘Garden Wedding’ tersebut, Kamal atau nama sebenarnya Ahmad Kamal Ahmad Adli itu menyerahkan wang tunai sebanyak RM22.50 sebagai mas kahwin berserta tujuh dulang hantaran berbalas tujuh dulang hantaran daripada Uqasha.
Terdahulu, pasangan itu telah melangsungkan pertunangan pada April lalu.
Kamal sebelum ini pernah membuat kejutan apabila melamar pemilik nama sebenar Nik Zaris Uqasha Nik Sen, 29, itu dalam program secara langsung, Anugerah MeleTOP Era 2020 (AME 2020) Disember tahun lalu.
Hubungan cinta mereka mula menjadi perhatian peminat selepas digandingkan dalam sebuah drama arahan Michael Ang berjudul, Setelah Terlafaznya Akad.
Mengikut perancangan asal, Kamal dan Uqasha sepatutnya melangsungkan majlis akad nikah dan tiga buah majlis resepsi di sebuah pusat peranginan tanah tinggi terkemuka, namun terpaksa menangguhkan hasrat tersebut disebabkan penularan virus Covid-19 yang semakin membimbangkan.
Pada Jun lalu, Kamal mendedahkan secara eksklusif kepada Kosmo! Online bahawa jika bukan kerana pandemik Covid-19, dia dan Uqasha sepatutnya telah bergelar suami isteri pada bulan tersebut. – K! ONLINE


JPJ tawar diskaun saman sehingga 80 peratus
Oleh MOHD. HUSNI MOHD. NOOR

7 Disember 2021, 8:50 pm
PUTRAJAYA – Jabatan Pengangkutan Jalan (JPJ) menawarkan pengurangan bayaran saman kompaun sebanyak 80 peratus kepada semua Notis Saman JPJ (yang boleh dikompaun) bermula 9 hingga 12 Disember ini.
Pengurangan bayaran saman itu dilaksanakan sempena sambutan Acara 100 Hari Aspirasi Keluarga Malaysia yang akan berlangsung di Pusat Konvensyen Kuala Lumpur (KLCC) bermula Khamis ini.
JPJ menerusi kenyataan akhbar hari ini berkata, diskaun bayaran saman itu bagaimanapun tidak terpakai bagi kes-kes yang masih dalam sebutan pihak mahkamah termasuk yang berstatus waran tangkap atau perbicaraan.
Menurutnya, kemudahan bayaran saman itu turut disediakan menerusi kemudahan Unit Mudah Alih JPJ dan Kioks JPJ di sekitar Pusat Konvensyen Kuala Lumpur (KLCC) dan seluruh pejabat JPJ di seluruh negara.
“Pengurangan kadar kompaun diberikan kepada semua saman bagi kesalahan yang boleh dikompaun seperti disenaraikan di dalam Kaedah-Kaedah Pengangkutan Jalan (Pengkompaunan Kesalahan) 2003.
“Tawaran itu tidak terpakai bagi kes yang telah didaftarkan di mahkamah termasuk yang berstatus waran tangkap yang belum Dilepaskan Tanpa Dibebaskan (DNAA),” katanya.

Katanya, tawaran ini turut diberikan kepada semua Notis Saman yang masih aktif dan tempoh kompaunnya masih berkuat kuasa, dengan syarat urusan pembayaran tersebut dilakukan dalam tempoh yang dinyatakan iaitu 9 Disember sehingga 12 Disember 2021.
Jelas JPJ lagi, orang ramai adalah disarankan untuk membuat semakan status saman terlebih dahulu, terutama rekod yang melibatkan saman AES (melalui portal mySIKAP JPJ), atau di mana-mana Kaunter Pejabat JPJ. – K! ONLINE


Penjawat awam Perlis terima bantuan khas RM900, pesara RM550
Oleh NUR NAZLINA NADZARI

7 Disember 2021, 8:22 pm
KANGAR – Kerajaan Negeri Perlis hari ini mengumumkan Bantuan Khas Kewangan (BKK) sebanyak RM900 kepada semua penjawat awam Gred 56 dan ke bawah sebagai tanda penghargaan serta terima kasih atas sumbangan mereka kepada negeri ini.
Menteri Besar, Datuk Seri Azlan Man berkata, bantuan sebanyak RM550 turut disalurkan kepada pesara kerajaan yang berada di bawah pentadbiran kerajaan negeri.
“Perkhidmatan awam dan penjawat awam adalah tulang belakang kerajaan negeri. Gagal atau cemerlang sesuatu kerajaan bergantung sebahagian besarnya kepada peranan penjawat awam di pelbagai peringkat,” katanya.
Beliau berkata demikian pada pembentangan Bajet 2022 semasa Persidangan Dewan Undangan Negeri Perlis (Mesyuarat Bajet 2022) di Kompleks Dewan Undangan Negeri di sini hari ini.
Katanya, walaupun jumlah bantuan itu tidak seberapa, namun pihaknya berharap ia dapat memberikan dorongan selain mencetuskan semangat kepada semua penjawat awam untuk terus berkhidmat dengan penuh komitmen dan dedikasi.- K! ONLINE


Pengambilan pil Viagra kurangkan risiko penyakit nyanyuk
Oleh KOSMO!

7 Disember 2021, 9:00 pm
CLEVELAND, OHIO – Satu kajian mendapati bahawa pengambilan pil perangsang Viagra secara kerap dapat mengurangkan risiko penyakit Alzheimer sebanyak dua pertiga, lapor akhbar The Sun semalam.
Sekumpulan pakar melakukan kajian ke atas 7.2 juta penduduk dewasa Amerika Syarikat dan mendapati bahawa pengguna tetap pil tersebut adalah 69 peratus kurang berisiko mendapat penyakit Alzheimer dalam tempoh enam tahun akan datang.
Kajian yang diterbitkan dalam jurnal Nature Aging itu mencadangkan bahawa pil Viagra boleh membantu meningkatkan kesihatan otak serta mengurangkan protein toksik yang boleh menyebabkan masalah nyanyuk.
Susulan hasil kajian tersebut, pasukan penyelidik kini merancang untuk menjalankan kajian baharu bagi mengkaji manfaat sildenafil terhadap pesakit Alzheimer peringkat permulaan. Sildenafil merupakan sejenis pil versi generik bagi Viagra.
“Sildenafil  yang telah terbukti meningkatkan kognisi dan ingatan dengan ketara dalam model praklinikal adalah ‘calon’ ubat terbaik bagi merawat penyakit tersebut,” kata ketua penyelidik dari Institut Perubatan Genomik Klinik Cleveland, Dr. Feixiong Cheng.
Sementara itu, seorang pakar Alzheimer Britain, Dr. Susan Kohlhaas memberi peringatan mengenai hasil kajian tersebut dengan menyatakan bahawa lebih banyak penyelidikan terperinci perlu dilakukan.

“Sildenafil dikenali sebagai sejenis rawatan bagi mengubati masalah mati pucuk selain turut digunakan untuk merawat tekanan darah tinggi dalam paru-paru.
“Eksperimen peringkat awal seperti ini memerlukan lebih banyak kajian susulan,” ujarnya. – Agensi


Remaja penggal kepala kakak, rakam swafoto
Oleh KOSMO!

7 Disember 2021, 8:00 pm
NEW DELHI – Seorang remaja lelaki bersama ibunya ditahan selepas memenggal kepala kakak kandungnya yang hamil, dipercayai berang kerana wanita itu melarikan diri dan berkahwin tanpa persetujuan keluarga, lapor akhbar Daily Star kelmarin.
Menurut jiran tetangga keluarga itu, remaja tersebut kemudian merakam swafoto bersama kepala adiknya.
Kirti Thore dibunuh di kampung Ladgaon di Aurangabad selepas melarikan diri dan berkahwin tanpa keizinan keluarga.
Pembunuhan kejam itu berlaku Ahad lalu pada pukul 12.30 tengah hari (waktu tempatan).
Shobhabai Mote dan anak lelakinya yang berusia sekitar 18 tahun pergi berjumpa Kirti di kediamannya.
Asisten Komisioner Polis, Kailash Prajapati berkata, adik lelaki Kirti menyerangnya dari belakang dengan sabit, manakala ibunya pula memegang kaki wanita itu.

Remaja lelaki itu kemudian memenggal kepala kakaknya itu sebelum membawanya keluar.
Kirti ketika itu sedang bekerja bersama ibu mertuanya di sebuah ladang.
“Sebaik sahaja melihat ibu dan adiknya, dia menyambut mereka dan memberikan air untuk diminum sebelum pergi ke dapur untuk membancuh teh.
“Kirti kemudiannya diserang dari belakang,” kata Prajapati.
Suami Kirti yang tidak sihat sedang berbaring di rumah apabila terdengar bunyi perkakas dapur yang terjatuh dan berlari ke dapur.
Remaja itu cuba membunuh abang iparnya juga, namun mangsa berjaya  dia melarikan diri. Suspek kemudian datang ke balai polis dan menyerah diri. – AGENSI


Hans Isaac bersara sebagai pelakon
Oleh NUR EMIRA SAIZALI

7 Disember 2021, 7:43 pm
PETALING JAYA – Selebriti versatil Datuk Hans Isaac mengumumkan mengundurkan diri daripada dunia lakonan selepas 25 tahun bergelar seorang aktor dalam industri seni tanah air.
Hans atau nama sebenarnya Gerald Hans Isaac, 50, menganggap sudah tiba masa untuk dirinya bersara dalam bidang lakonan seterusnya memberi tumpuan terhadap cabang lain dalam bidang seni.
“Semua perkara baik akan ada pengakhiran. Semuanya bermula apabila Datin Paduka Shuhaimi Baba memberi peluang kepada saya melakonkan watak dalam filem Ringgit Kasorrga pada tahun 1994.
“30 daripadanya filem cereka, sejumlah besar drama dan rancangan TV kemudiannya, diangkat sebagai Pelakon Lelaki Terbaik, Lakon Layar dan memenangi Pelakon Pembantu Lelaki Terbaik bagi Buli Balik bersama Afdlin Shauki untuk dilakonkan di Filipina (Miss You Like Crazy) ke filem Singapore City Sharks.
“Kini sudah tiba masanya untuk mengundurkan diri,” katanya dalam satu hantaran Instagram hari ini.
Dedahnya yang pernah popular menerusi drama Sephia, pada peringkat awal, bidang lakonan bukan perkara yang diminatinya tetapi dia tetap berusaha belajar dan mencintai apa yang dilakukan.

“Berlakon bukan perkara yang diminati tetapi saya belajar untuk mencintai dan menikmati proses tersebut serta bertuah kerana dapat bekerjasama dengan mereka yang terbaik dalam industri.
“Bagi mereka yang amat mengenali saya, mereka pasti akan beritahu bahawa saya bukan jenis yang duduk dan tidak melakukan apa-apa. Selalunya saya bertanya kepada diri sendiri apa dan siapa Hans yang seterusnya.
“Apabila saya sudah mencapai satu matlamat, bagaimana saya boleh menambah baik dan pada masa yang sama memberi peluang kepada orang lain di sekeliling saya?” katanya lagi.
Meskipun mengambil keputusan untuk bersara, Hans memberitahu dia akan tetap memberi sokongan selain menabur bakti terhadap bidang yang dicintainya.
“Saya akan terus menyokong industri seperti biasa. Terdapat sisi pawagam, pengurusan dan mungkin juga pergi ke pentas bersama Awie dan Afdlin dari semasa ke semasa untuk ketawa, beriadah dan berseronok.
“Harapan saya adalah untuk mengarahkan sebuah lagi pementasan teater muzikal di Istana Budaya dan akan terus meluangkan masa untuk membina empayar saya.
“Jika tidak ada orang yang percaya terhadap saya sebelum ini, maka tiadalah Hans seorang si pelakon. Dengan itu, terima kasih kepada semua yang pernah terlibat kerana memberi saya antara kenangan terbaik dalam hidup,” ujarnya.
Untuk rekod, Hans mula menceburkan diri dalam dunia lakonan pada pertengahan tahun 1990-an.
Antara filem popular lakonannya seperti Baik Punya Cilok, Laila Isabella dan Buli. – K! ONLINE


Ah long hantar surat ugutan melalui pos
Oleh KHAIRUL MOHD. ALI

7 Disember 2021, 7:26 pm
JOHOR BAHRU – Sindiket pinjaman wang haram kini dikesan menggunakan perkhidmatan pos konvensional dalam menyampaikan surat ugutan kepada peminjam mereka.
Seorang jurujual, Ho Xuan Zhen, 22, berkata, dia menerima sepucuk surat yang memintanya membayar sejumlah wang semasa berada di rumahnya di Taman Bukit Indah, di sini pada 25 November lalu.
Katanya, surat itu dihantar menggunakan sampul berwarna coklat berserta setem 80 sen.
“Saya terperanjat dan rasa bimbang apabila membaca surat berkenaan yang mengatakan itu adalah amaran terakhir untuk saya membayar hutang.
“Memang saya ada buat pinjaman sebanyak RM1,000 daripada dua ah long Jun tahun lalu untuk membantu perniagaan yang dijalankan.
“Tetapi saya hanya menerima RM400 daripada dua kumpulan ah long berkenaan dan telah menjelaskan RM3,500 kepada kumpulan pertama dan RM5,300 kepada kumpulan kedua,” katanya dalam sidang akhbar yang diadakan di ibu pejabat MCA Bahagian Pasir Gudang, di sini hari ini.

Tambah Xuan Zhen, dia merasakan perkara itu sudah selesai setahun lalu, namun hidupnya kembali terancam selepas menerima surat tersebut.
“Saya cuba menghubungi nombor yang disertakan namun mereka mengugut untuk membakar rumah jika tidak membuat pembayaran seperti diminta,” katanya.
Sementara itu, Ketua Biro Aduan Awam Pasir Gudang, Lim Thow Siang yang memberitahu, pihaknya akan menghubungi ah long berkenaan dan cuba menyelesaikan perkara itu secara baik.-K! ONLINE


Wanita berang lelaki makan banyak tetapi minta bayar bil sama rata
Oleh KOSMO!

7 Disember 2021, 7:30 pm
LONDON – Seorang wanita menjadi tular di aplikasi sosial TikTok selepas mendedahkan janji temunya bersama seorang lelaki yang ‘teruk’ selepas lelaki itu meminta bil makanan mereka dibahagi dua, lapor akhbar Metro UK semalam.
Wanita bernama Marina itu berkata,  lelaki tersebut memesan lebih banyak makanan berbandingnya.
“Dia memesan stik daging lembu, salad, hidangan sampingan, makan pembuka selera, beberapa gelas wain merah dan banyak lagi.
“Saya pula hanya memesan salad kecil dan satu minuman koktel,” katanya.
Sebaik sahaja bil diserahkan kepada mereka, Marina menawarkan untuk membayar sedikit namun lelaki itu kemudiannya meminta agar bil itu dikongsi sama rata.
Netizen yang menonton video tersebut kemudiannya berkongsi pendapat menerusi ruangan komen.

“Lucu kerana setiap kali saya melihat lelaki yang meminta agar bil yang diterima itu dibahagi dua di restoran saya, saya rasa mahu menampar lelaki itu,” komen seorang netizen.
Seorang individu bagaimanapun menganggap aduan Marina itu bersifat anti feminis.
“Di Eropah, mereka mengamalkan kesaksamaan, ia mungkin sesuatu yang anda perlu fikirkan,” komen seorang netizen. – AGENSI


Juruterbang rakam kelibat 12 UFO
Oleh KOSMO!

7 Disember 2021, 7:15 pm
WASHINGTON  – Satu rakaman video dari kokpit sebuah pesawat yang memaparkan sekumpulan objek terbang tidak dikenali (UFO) terbang di sebalik awan menjadi tular di media sosial, lapor akhbar The Sun semalam.
Berdasarkan video yang dirakam seorang juruterbang itu, terdapat 12 UFO sedang terbang dalam formasi sebelum hilang secara tiba-tiba di sebalik awan ketika melintasi Lautan Pasifik pada ketinggian 11,887 meter dari paras laut.
Pada permulaan video, kelihatan sembilan cahaya yang sedang bergerak  dan kemudiannya bertambah menjadi 12 cahaya.
“Saya tidak tahu apakah objek itu. Ia adalah suatu objek terbang dan kelihatan amat aneh,” kata juruterbang  dalam rakaman itu.
Tidak lama kemudian, kedengaran juruterbang berkenaan menyebut perkataan ‘hilang’ ketika kesemua UFO itu hilang dari pandangan.
Klip video berkenaan dikongsikan di media sosial dengan ramai netizen berpendapat bahawa ia merupakan rakaman UFO terbaik dan hebat setakat ini.

Bagaimanapun, terdapat beberapa pengguna yang menganggap cahaya-cahaya tersebut sebagai  letupan misil anti peluru berpandu yang ditembak dari pesawat perang. – Agensi


Graduan OKU pesakit kanser tulang catat CGPA 3.03
Oleh NORHAYATI YAHAYA

7 Disember 2021, 6:49 pm
SHAH ALAM – Kekurangan diri bukan halangan buat pesakit kanser tulang, Mohamad Alif Aiman Juyana @ Azlan untuk membuktikan dirinya juga boleh cemerlang sebagaimana insan normal yang lain.
Mohamad Alif, 23, yang juga orang kelainan upaya (OKU) bukan sahaja aktif dalam sukan tenis dan mewakili negara dalam sukan paralimpik, malah turut mencatat keputusan cemerlang Purata Nilai Gred Kumulatif (CGPA) 3.03 bagi program Diploma Perniagaan Antarabangsa.
Anak sulung daripada empat beradik yang kehilangan kaki kanan ketika berusia 14 tahun akibat kanser tulang itu merupakan antara graduan yang diraikan pada Majlis Konvokesyen Politeknik Sultan Salahuddin Abdul Aziz Shah (PSA) Ke-22 di sini semalam.
Ujarnya, sebagai OKU, dia perlu mencabar diri untuk mencuba segala perkara yang dilakukan oleh orang normal yang lain.
“Jangan memandang rendah terhadap diri sendiri. Kita juga boleh buat apa yang orang normal buat. Kuatkan semangat dan buktikan apa yang mampu kita buat dengan kekurangan yang ada pada diri kita,” katanya di sini.
Mohamad Alif menerima skrol diplomanya yang disampaikan Timbalan Ketua Pengarah, Jabatan Pendidikan Politeknik dan Kolej Komuniti, Ts. Mohamad Amin Hamat. – K! ONLINE


Gaji kecil hidup mewah boleh disiasat
Oleh MOHD. HUSNI MOHD. NOOR

7 Disember 2021, 7:18 pm
PUTRAJAYA – Hidup mewah walau hanya bergaji kecil. Awas, anda mungkin dalam radar Suruhanjaya Pencegahan Rasuah Malaysia (SPRM).
Itu amaran tegas diberikan Ketua Pesuruhjaya SPRM, Tan Sri Azam Baki kepada mana-mana penjawat awam yang hidup serba mewah walaupun hanya bergaji kecil dan gred rendah.
Azam berkata, beliau sebenarnya boleh mengarahkan pegawainya untuk menyiasat penjawat awam berkenaan bagi meneliti sumber pendapatan yang diperolehi.
Menurutnya, keadaan itu adalah petanda besar dan kemungkinan mereka (penjawat awam) ada mengambil dan menerima rasuah.
“Mereka boleh disyaki dan saya boleh arahkan pegawai untuk menyiasat mereka. Bagaimana mereka boleh pakai kereta mewah dan rumah besar sedangkan hanya bergaji kecil? Ada kemungkinan mereka menggunakan kuasa yang ada untuk menerima rasuah.
“Kami pernah menyiasat satu kes yang mana penjawat awam Gred 32 tetapi mampu beli kereta dan rumah mewah secara tunai,” katanya pada sesi temubual Santai Oghok Potang menerusi saluran radio, Negerifm, hari ini.

Beliau turut mengingatkan ketua jabatan di kementerian, jabatan dan agensi kerajaan supaya memantau kakitangan mereka yang hidup mewah biarpun mempunyai tahap keberhutangan yang tinggi.- K! ONLINE


Kucing tenggelam dalam lumpur panas Semeru masih bernyawa
Oleh KOSMO!

7 Disember 2021, 7:00 pm
JAKARTA – Seekor kucing ditemui dalam keadaan masih bernyawa meskipun tenggelam di dalam  lumpur panas semasa letusan Gunung Semeru, lapor laman berita Berita Hits hari ini.
Berdasarkan sebuah klip video yang dikongsikan di TikTok, seorang lelaki menemui kucing berwarna putih itu hampir tenggelam di dalam  lumpur di rumah pemiliknya.
Dia kemudiannya mendekati kucing tersebut sebelum haiwan itu bangun dan bersembunyi di sebalik kayu-kayu hanyut.
“Kuasa Allah, seekor kucing masih hidup di ‘lautan’ lumpur Semeru yang masih panas,” tulis lelaki berkenaan dalam video tersebut.
Video itu menjadi tular dengan ramai netizen melahirkan rasa kagum dan kasihan melihatkan keadaan kucing tersebut.
“Tolong selamatkan kucing itu, pasti ia haus dan lapar,” kata seorang netizen.

“Tolong bawa kucing itu jauh dari kawasan lumpur panas,” kata seorang lagi.
Pada penghujung rakaman, lelaki berkenaan meminta rakannya membawa kucing itu ke lokasi yang lebih selamat. – Agensi


[VIDEO] Melambung sampai atas bumbung bengkel
Oleh ROHANA MOHD. NAWI

7 Disember 2021, 7:23 pm
BACHOK – Seorang pembantu kedai cedera parah apabila melambung ke atas bumbung sebuah bengkel selepas motosikal yang ditunggang bertembung dengan sebuah kereta di Jalan Permatang Piah-Kampung Kolam, Pak Badol di sini hari ini.
Dalam kejadian pada pukul 11.45 pagi itu, mangsa, Wan Mohamad Sabaruddin Wan Zakaria, 19, patah paha kiri dan tangan kiri.
Ketua Jabatan Siasatan dan Penguatkuasaan Trafik Kelantan, Superintendan Shuhaimi Jusoh berkata, siasatan mendapati, semasa kejadian sebuah kereta jenis Honda Civic dalam perjalanan dari Melor menghala ke  Kampung Tasek Pauh, Selising di Pasir Puteh.

Menurutnya, semasa tiba di lokasi kejadian, kereta yang dipandu lelaki berusia 36 tahun itu dipercayai cuba memotong sebuah kereta jenis Perodua Kancil.
“Mangsa yang tiada lesen memandu sedang menunggang motosikal jenis Yamaha LC berada di laluan sebelum dirempuh kereta tersebut.
“Insiden itu menyebabkan mangsa melambung ke atas bumbung sebuah bengkel di sebelah kiri jalan,” katanya ketika dihubungi Kosmo! hari ini.

Menurut Shuhaimi, mangsa yang parah dibawa ke Hospital Universiti Sains Malaysia, Kubang Kerian di sini untuk rawatan.
Anggota polis yang tiba di lokasi kejadian membuat pemeriksaan terhadap pemandu kereta, namun berlaku pergelutan.
Katanya, pemeriksaan pada tubuh badan lelaki itu menemui dadah dipercayai heroin seberat tiga gram dan 102 biji pil kuda bernilai RM3,020.
“Ujian saringan air kencing mendapati suspek positif dadah jenis methamphetamine dan mempunyai tujuh rekod kes dadah,” katanya.- K! ONLINE


Bajet Perlis 2022 peruntuk perbelanjaan RM306.83 juta
Oleh NUR NAZLINA NADZARI

7 Disember 2021, 6:44 pm
KANGAR – Kerajaan Negeri Perlis membentangkan Bajet 2022 dengan memperuntukkan perbelanjaan sebanyak RM306.83 juta, penyusutan 2.68 peratus berbanding peruntukan tahun ini.
Menteri Besar, Datuk Seri Azlan Man berkata, daripada jumlah tersebut, sebanyak RM176.58 juta diperuntukkan untuk perbelanjaan mengurus manakala RM130.25 juta lagi untuk perbelanjaan pembangunan.
Katanya, Bajet 2022 juga menganggarkan hasil sebanyak RM109.24 juta yang diperoleh daripada hasil cukai sebanyak RM21.4 juta, hasil bukan cukai (RM21.45 juta) dan terimaan bukan hasil (RM66.39 juta).
“Dalam keterbatasan keupayaan kewangan, Bajet 2022 lebih memberi fokus kepada usaha-usaha untuk memulihkan ekonomi negeri di samping penumpuan kepada program-program menjurus kepada peningkatan kesejahteraan rakyat.
“Pelbagai program serta projek yang dibentangkan semestinya mengambil kira keperluan rakyat,” katanya dalam pembentangan Bajet 2022 semasa Persidangan Dewan Undangan Negeri Perlis (Mesyuarat Bajet 2022) di Kompleks Dewan Undangan Negeri (DUN) Kangar di sini hari ini.
Azlan memberitahu, secara keseluruhan, bajet kali ini yang bertemakan Kesalingan Pemimpin – Rakyat, Pemangkin Kelangsungan Kemakmuran dan Kesejahteraan adalah defisit sebanyak RM67.34 juta atau penurunan sebanyak 0.25 peratus berbanding 2021. – K! ONLINE


Dibuang kerja kerana bipolar, kini berniaga online
Oleh KOSMO!

7 Disember 2021, 5:57 pm
PETALING JAYA – Seorang orang kelainan upaya (OKU) cekal meneruskan kehidupan walaupun dibuang kerja kerana menghidapi masalah mental atau bipolar sejak remaja.
Individu tersebut yang dikenali sebagai Mohd. Hafiz Almuhaimi Mohd. Halim berkata, dia mengalami tekanan dan manic bergilir-gilir ekoran gagal dalam perniagaan.
“Kali terakhir saya manic adalah pada tahun lepas, dimasukkan ke wad psikiatri selama beberapa minggu.
“Ia adalah kerana saya tidak dapat mengawal emosi selepas mengalami tekanan akibat gagal dalam perniagaan,” tulisnya di Facebook.
Jelasnya, dia pernah berkhidmat di sektor awam sebagai seorang guru namun diberhentikan kerja kerana masalah bipolar.
“Saya pernah berkhidmat sebagai seorang guru di negeri Sarawak dan hanya sempat mengajar selama dua minggu sebelum episod manic menyerang saya.

“Saya terpaksa melupakan karier sebagai seorang guru. Saya menghidap penyakit ini sejak 2006 ketika peperiksaan Sijil Pelajaran Malaysia (SPM),” katanya.
Tambahnya, setelah dibuang kerja dia mula berniaga secara dalam talian untuk menyara hidup.
“Selepas dibuang kerja, saya melakukan perniagaan t-shirt secara dalam talian untuk menyara diri dan keluarga.
“Walaupun saya macam ini, tetapi hidup mesti diteruskan. Doakan saya kuat menempuh dugaan hidup ini,” katanya. – K! ONLINE


Lelaki berani hubungi bekas kekasih di hadapan isteri
Oleh KOSMO!

7 Disember 2021, 6:35 pm
JAKARTA – Seorang lelaki di Indonesia dikecam netizen kerana menelefon bekas teman wanita di hadapan isterinya tanpa sebarang alasan munasabah sehingga mencetuskan situasi yang janggal, lapor laman berita Berita Hits hari ini.
Berdasarkan sebuah video yang tular di TikTok, lelaki tersebut memberitahu, dia sengaja menghubungi bekas kekasihnya di hadapan isterinya semata-mata ingin bertanya khabar.
Sambil membuka fungsi pembesar suara, lelaki tersebut bercakap dengan bekas teman wanitanya menerusi aplikasi WhatsApp sambil didengari isterinya.
Dia bertanya sama ada bekas teman wanitanya itu sudah berkahwin atau belum.
Wanita tersebut kemudiannya menjawab bahawa dia baru sahaja berpisah dengan kekasihnya kerana hubungan cinta mereka tidak direstui.
Tidak cukup dengan itu, lelaki berkenaan memberikan telefon bimbit kepada isterinya agar kedua-dua wanita itu dapat berbual.

“Terima kasih kerana menjaga jodoh saya,” kata isterinya.
“Sama-sama, kak. Semoga terus berkekalan bersama Banun,” jawab wanita tersebut di hujung telefon.
Isterinya kemudian mendoakan agar teman wanitanya cepat bertemu jodoh sebelum menamatkan perbualan.
Video tersebut menjadi tular dengan menerima kecaman daripada netizen yang berpendapat bahawa panggilan itu tidak sesuai dibuat.
“Tahu tak apa perasaannya jika kamu berada di tempat bekas kekasih kamu?” kata seorang pengguna.
“Menghubungi hanya sekadar untuk menyakitkan perasaan orang,” komen seorang lagi. – Agensi


9 taman eko rimba di Selangor dibenarkan beroperasi
Oleh NORHAYATI YAHAYA

7 Disember 2021, 5:45 pm
SHAH ALAM – Peminat sukan pendakian di Selangor mungkin boleh menarik nafas lega apabila sembilan taman eko rimba di negeri itu dibenarkan untuk beroperasi seperti biasa.
Bagaimanapun, aktiviti pendakian dibenarkan sehingga pukul 3 petang manakala aktiviti perkhemahan bermalam tidak dibenarkan.
Menurut laman Faceboook Jabatan Perhutanan Negeri Selangor (JPNS), taman eko rimba yang dibenarkan ialah Taman Eko Rimba Sungai Tua, Sungai Sendat, Templer dan Komanwel.
“Lima lagi lokasi lain ialah Taman Eko Rimba Kanching, Sungai Tekala, Sungai Gabai, Sungai Congkat dan Kota Damansara,” katanya.
Berita berkaitan: Aktiviti pendakian HSK Selangor ditutup mulai esok
Bagi waktu operasi ujarnya, ia dibenarkan bermula pukul 7.30 pagi sehingga 3 petang bagi Isnin hingga Jumaat manakala Sabtu, Ahad dan cuti pelepasan am dari pukul 7 pagi hingga 3 petang.

Sebarang pertanyaan boleh ke website rasmi https://forestry.selangor.gov.my atau menghubungi talian 03-5544 7000/7507/7337. -K!ONLINE


Dua marsyal termasuk seorang berpangkat Datuk ditahan
Oleh NOR SHAFAWATI YUP

7 Disember 2021, 6:13 pm
PORT DICKSON – Dua lelaki termasuk seorang berpangkat Datuk dipercayai terlibat dalam rakaman aksi marsyal seperti yang tular dalam Facebook pada Ahad lalu ditahan selepas menyerah diri di Balai Trafik Ibu Pejabat Polis Daerah (IPD) Port Dickson semalam.
Ketua Polis Daerah Port Dickson, Superintendan Aidi Sham Mohamed berkata, mereka yang berusia 45 dan 49 tahun itu hadir ke balai polis pada pukul 12.45 tengah hari dan 2.30 petang
“Seorang Datuk yang juga ahli perniagaan dan ejen insuran itu hadir ke balai trafik selepas mengetahui aksi mereka dirakam sebelum tular di media sosial,” katanya dalam kenyataan di sini hari ini.
Berita berkaitan: Dua lagi marsyal berlagak polis trafik dikesan
Menurut Aidi Sham, pihaknya merampas dua buah motosikal berkuasa tinggi dan beberapa barangan yang digunakan dalam kejadian itu. – K! ONLINE


PKNS lancar projek Rafflesia 2 di Bernam Jaya
Oleh NIA AMIRA NAJWA AZMI

7 Disember 2021, 6:35 pm
PETALING JAYA – Perbadanan Kemajuan Negeri Selangor (PKNS) melancarkan projek terbaharu iaitu pembinaan 87 unit rumah teres dua tingkat dikenali Rafflesia 2 di bandar Bernam Jaya, Selangor dengan anggaran nilai pembangunan kasar (GDV) sebanyak RM37 juta.
Rafflesia 2 terletak di lokasi yang strategik kerana dihubungkan melalui dua jalan utama iaitu Jalan Persekutuan Kuala Lumpur-Ipoh serta Lebuh Raya Utara-Selatan (PLUS) dan dikelilingi dengan pelbagai kemudahan awam seperti masjid, sekolah, universiti dan balai polis.
Di samping itu, tempat tersebut juga sesuai bagi mereka yang mengimpikan kawasan perumahan tenang selain dikelilingi pemandangan alam hijau dengan suasana persekitaran yang mendamaikan.
Ketua Pegawai Eksekutif PKNS, Datuk Mahmud Abbas berkata, beliau yakin projek ini akan mendapat sambutan yang menggalakkan memandangkan kedudukannya yang terletak di lokasi strategik selain memiliki pakej jualan yang menarik.
“Bakal pembeli akan menikmati yuran guaman dan duti setem MOT secara percuma selain diskaun 10 peratus bagi pembelian projek PKNS pertama dan tambahan dua peratus lagi untuk pembeli sedia ada.
“Saya yakin Rafflesia 2 berupaya menonjolkan kemampuan PKNS dalam memberikan peluang kepada pembeli rumah pertama untuk memiliki kediaman yang menarik dengan kualiti binaan yang baik”, katanya dalam satu kenyataan hari ini.

Sempena dengan pelancaran Rafflesia 2, PKNS akan mengadakan cabutan bertuah bagi 24 pemenang dengan hadiah keseluruhan bernilai sehingga RM80,000 termasuk hadiah utama berupa wang tunai RM20,000.
PKNS turut menawarkan Program Rujukan kepada 10 pembeli pertama di mana mereka akan menerima insentif RM1,000 bagi setiap pelanggan yang dibawa oleh mereka mengikut syarat-syarat yang ditetapkan. – K! ONLINE


Kerajaan alu-alukan CCA kerajaan negeri Sabah, Petronas
Oleh LUQMAN RIDHWAN MOHAMED NOR

7 Disember 2021, 6:29 pm
PUTRAJAYA – Kerajaan mengalu-alukan pencapaian permuafakatan di antara kerajaan negeri Sabah dengan Petroliam Nasional Berhad (Petronas) dalam isu berkaitan industri minyak dan gas di negeri tersebut melalui sebuah perjanjian kolaborasi komersial (CCA).
Perdana Menteri, Datuk Seri Ismail Sabri Yaakob berkata, CCA yang ditandatangani di Kota Kinabalu, Sabah hari ini tersebut merupakan mercu tanda dalam usaha sama pembangunan industri minyak dan gas di negeri berkenaan.
“Kerjasama strategik ini akan memberi kesan limpahan ekonomi yang lebih menyeluruh di negeri berkenaan.
“Perjanjian yang dimeterai juga akan membolehkan kerajaan negeri Sabah memainkan peranan yang lebih besar dalam mengembangkan industri minyak dan gas melalui usaha sama erat bersama Petronas,” katanya dalam satu kenyataan hari ini.
Di samping itu, menurut Ismail Sabri, ia akan membuka lagi peluang perniagaan yang lebih meluas kepada syarikat-syarikat tempatan untuk berkecimpung di dalam industri khidmat minyak dan gas di Sabah.
Pada masa sama, ujar beliau, Petronas akan terus memainkan peranan sebagai syarikat petroleum milik negara dengan kuasa penuh dalam mengawal selia pembangunan industri minyak dan gas secara menyeluruh, selaras dengan undang-undang negara.

“Permuafakatan yang berjaya dicapai sesungguhnya melambangkan komitmen kerajaan Persekutuan untuk bekerjasama dengan kerajaan negeri Sabah bagi memastikan pembangunan yang inklusif agar manfaat pembangunan negara dapat dinikmati bersama secara lebih adil dan saksama,” katanya. – K! ONLINE


Buaya terlalu pemalu, enggan muncul di permukaan air
Oleh KOSMO!

7 Disember 2021, 6:14 pm
BEIJING – Seekor buaya di Liuzhou, Guangxhi Zhuang, selatan China yang terlalu pemalu dan tidak berani muncul di permukaan air akhirnya mati tenggelam, lapor akhbar Global Times semalam.
Penternak haiwan itu berkata,  buaya seberat 100 kilogram itu amat mudah berasa takut dan hampir tidak pernah keluar daripada air.
Kejadian itu dimuat naik oleh seorang pekerja ladang  buaya itu di Liuzhou. Lelaki tersebut  berkata, buaya itu  amat pemalu dan ini kali pertama kali dia melihat seekor buaya yang mati tenggelam.
“Buaya itu pemalu dan menyelam ke dalam air kerana terlalu takut yang menyebabkan kematiannya,” kata pekerja itu.
Bagaimanapun, pakar-pakar tidak bersetuju dengan pendapat penternak itu dan  mengatakan bahawa buaya yang tenggelam biasanya disebabkan oleh penyakit.
Mereka memberitahu, kes buaya yang tenggelam adalah amat jarang berlaku dan dikaitkan dengan penyakit yang menyebabkan haiwan itu tidak boleh bernafas dengan baik.

Buaya biasanya menyelam dan muncul ke permukaan air untuk menyedut udara.
Insiden buaya tenggelam mungkin disebabkan oleh penyakit yang membuatkan ia tidak dapat  bernafas dengan baik. – AGENSI


Rakyat teruja diskaun 80 peratus saman PDRM
Oleh KOSMO!

7 Disember 2021, 5:51 pm
PETALING JAYA – Sempena dengan sambutan 100 Hari Aspirasi Keluarga Malaysia, Polis Diraja Malaysia (PDRM) akan menawarkan pengurangan bayaran saman sehingga 80 peratus selama empat hari.
Melalui pengumuman yang dibuat oleh PDRM itu, bagi saman yang dikeluarkan di Wilayah Persekutuan Kuala Lumpur dan Putrajaya ditawarkan pengurangan sehingga 80 peratus, manakala selain daripada itu, ditawarkan diskaun sehingga 70 peratus.
Kaunter pengurangan bayaran saman akan dibuka di Pusat Konvensyen Kuala Lumpur (KLCC) dari 9 Disember hingga 12 Disember 2021 bermula pukul 9 pagi hingga 6 petang.

Selepas pengumuman tersebut, rata-rata orang ramai tidak ingin melepaskan peluang tersebut dan mereka turut terkejut dengan diskaun yang diberikan itu yang dianggap cukup berbaloi.
“Alhamdulillah, satu hadiah bagi kami yang memang tengah tiada duit ketika ini. Memang perlu rebut peluang ni, kalau ada saman RM100 boleh jadi RM20. Banyak tu,” kata Saiful Rani.
“Apa lagi nak, polis dah bagi diskaun tu. Jom la ramai-ramai bayar saman yang tertunggak lama tu. Kerajaan dah bagi diskaun ni jangan pandai memekak pula lepas ni,” kata Mat Naim Lilbanat.

“Tempat pembayaran tu diharapkan tidak lah sesak sangat nanti. Tempoh empat hari tu rasanya jadi tumpuan orang ramai. Harap selesai lah saman saya yang dah tertunggak lama ni,” Kata Eseer Pomen. – K! ONLINE.


Sasar bina 80,000 unit rumah Residensi Wilayah Keluarga Malaysia
7 Disember 2021, 6:31 pm
KUALA LUMPUR – Kerajaan mensasarkan untuk membina sebanyak 80,000 unit rumah Residensi Wilayah Keluarga Malaysia dalam tempoh 10 tahun sehingga 2028 dengan sasaran 8,000 unit setahun.
Perdana Menteri, Datuk Seri Ismail Sabri Yaakob berkata, beliau akan meminta Kementerian Wilayah Persekutuan dan agensi-agensi di bawahnya untuk mencapai sasaran tersebut.
“Saya minta Kementerian Wilayah Persekutuan dan agensi-agensi di bawahnya memastikan sasaran yang ditetapkan dapat dicapai dengan kerjasama pemaju swasta.
“Ia kerana ini adalah penting untuk kesejahteraan Keluarga Malaysia,” katanya pada Majlis Penyerahan Kunci Residensi Wilayah Keluarga Malaysia Residensi Kuchaimas di sini hari ini.
Tambahnya, sejajar dengan Wawasan Kemakmuran Bersama 2030 dan Agenda 2030, kerajaan komited menyediakan perumahan mampu milik yang selesa kepada semua golongan Keluarga Malaysia.
“Melalui inisiatif Residensi Wilayah Keluarga Malaysia ini, tumpuan adalah di kawasan pesat membangun walaupun terpaksa berhadapan dengan cabaran nilai hartanah yang semakin tinggi.

“Residensi Wilayah Keluarga Malaysia bertujuan merealisasikan impian warga Wilayah Persekutuan untuk memiliki kediaman sendiri dengan persekitaran yang selesa dan kondusif. Apa yang menjadi keutamaan adalah harga rumah tersebut berpatutan dan mampu milik,” ujarnya.
Jelasnya, sehingga November 2021, sebanyak 62,836 unit rumah yang melibatkan 102 projek Residensi Wilayah Keluarga Malaysia telah mendapat kelulusan untuk pembinaan di Wilayah Persekutuan.
“Daripada jumlah itu, sebanyak 95 buah projek terletak di Kuala Lumpur, tiga di Putrajaya dan empat di Labuan,” katanya. – K! ONLINE


Bung Moktar minta komisen RM3.5 juta daripada ejen pelaburan
Oleh NORLIZAH ABAS

7 Disember 2021, 6:07 pm
KUALA LUMPUR – Mahkamah Sesyen di sini hari ini diberitahu, Datuk Seri Bung Moktar Radin pernah meminta komisen RM3.5 juta daripada seorang ejen pelaburan sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Ejen pelaburan Public Mutual Berhad, Madhi Abdul Hamid, 43, berkata, Ahli Parlimen Kinabatangan itu meminta komisen tersebut dalam satu pertemuan di sebuah hotel di Jalan Ampang di sini pada 4 Mei 2015.
Butiran tersebut yang terkandung dalam rakaman percakapannya ketika disoal siasat Suruhanjaya Pencegahan Rasuah Malaysia (SPRM) berhubung kes rasuah melibatkan Bung Moktar, bagaimanapun bercanggah dengan keterangan lisannya di mahkamah minggu lalu.
Sebelum ini, saksi pendakwaan ke-24 itu memberi keterangan bahawa dalam pertemuan tersebut Bung Moktar tidak meminta komisen RM3.5 juta, sebaliknya beliau sendiri (Madhi) bersetuju agar wang RM2.2 juta diberikan kepada isteri tertuduh, Datin Seri Zizie Izette A. Samad sebagai wang pengenalan.
Madhi turut menafikan wang RM2.2 juta yang dibayar kepada Zizie Izette adalah sebenarnya untuk Ahli Parlimen Kinabatangan itu.
Mahkamah membenarkan permohonan pihak pendakwaan untuk menyoal balas saksi itu yang dianggap sebagai saksi belot (hostile witness) berikutan keterangannya di mahkamah bercanggah dengan rakaman percakapan semasa disoal siasat SPRM.

Terdahulu, ketika ditanya Timbalan Pendakwa Raya Law Chin How, Madhi menyatakan pihaknya memberikan empat percakapan pada 2016 iaitu pada 13 Julai, 14 Julai, 25 Julai dan 14 Oktober manakala rakaman terakhir diberikan hampir lima tahun kemudian iaitu pada 4 Februari lalu.
Ketika diasak secara bertubi-tubi oleh Timbalan Pendakwa Raya Mohd. Sophian Zakaria, saksi berkenaan mengaku wujud percanggahan yang sangat material di antara keterangannya di mahkamah dengan empat percakapan yang diberikan kepada pihak SPRM pada tahun 2016. – K! ONLINE


Pemandu KPDNHEP edar dadah dihukum gantung
Oleh NORHAYATI YAHAYA

7 Disember 2021, 5:35 pm
SHAH ALAM – Seorang pemandu Kementerian Perdagangan Dalam Negeri dan Hal Ehwal Pengguna (KPDNHEP) dihukum gantung sampai mati oleh Mahkamah Tinggi hari ini selepas didapati bersalah mengedar ganja seberat 845.25 gram (g), tiga tahun lalu.
Hakim Nurulhuda Nur’Aini Mohamad Nor memutuskan demikian terhadap tertuduh, Norazamuddin Mutalib, 40, selepas mendapati pihak pembelaan gagal menimbulkan keraguan munasabah terhadap kes dihadapinya.
Norazamuddin turut diperintahkan penjara lima tahun dan satu sebatan bagi pertuduhan kedua memiliki ganja seberat 64.27g.
Berdasarkan pertuduhan pertama, tertuduh didakwa telah mengedar dadah berbahaya iaitu kanabis seberat 845.25g di hadapan sebuah rumah di Seksyen 1, Semenyih, Hulu Langat pada pukul 1.30 pagi, 29 Jun 2018.
Dia didakwa melakukan kesalahan dibawah Seksyen 39B(1)(a) Akta Dadah Berbahaya (ADB) 1952 yang boleh dihukum dibawah Seksyen 39B(2) akta yang sama yang memperuntukkan hukuman gantung sampai mati, sekiranya disabitkan kesalahan.
Bagi pertuduhan kedua, Norazamuddin didakwa memiliki dadah jenis sama seberat 64.27g di dalam kebun bersebelahan Jalan Tanjung 15, Taman Sri Manjung, Semenyih, Hulu Langat pada pukul 1 pagi, hari sama.

Bagi kesalahan itu, dia didakwa mengikut Seksyen 6 ABD 1952 yang boleh dihukum dibawah Seksyen 39A(2) akta yang sama.
Jika sabit kesalahan boleh dihukum penjara seumur hidup atau lima tahun serta sebat sehingga 10 sebatan. -K!ONLINE


Lelaki berhati mulia, tak putus asa selamatkan anak kucing
Oleh NIA AMIRA NAJWA AZMI

7 Disember 2021, 5:12 pm
PETALING JAYA – Tindakan dua orang lelaki yang menyelamatkan tiga ekor anak kucing di koridor sebuah apartmen telah mendapat pujian orang ramai.
Berdasarkan sebuah video berdurasi satu minit 14 saat yang dikongsikan di media sosial Tiktok, @zul.fadhli45, dua lelaki tersebut yang dikenali sebagai Zulfadhli dan rakannya terdengar suara kucing yang tidak henti-henti di koridor dan terus mencari di kawasan tersebut.
Bagi menyelamatkan anak kucing berkenaan, Zulfahdli dan rakannya menggunakan bermacam-macam cara untuk menyelamatkan anak kucing tersebut.
Pada awalnya, Zulfadhli cuba menghulurkan penyodok sampah bagi anak kucing tersebut masuk ke dalam penyodok sampah, namun anak kucing tersebut cuba untuk mengelak.
Namun begitu, mereka tetap berusaha untuk menyelamatkan anak kucing tersebut sehingga penyodok sampah yang mereka gunakan telah terjatuh dari tingkat satu.
Rakan kepada Zulfadhli turut membuat tindakan dengan memanjat keluar dari koridor untuk menyelamatkan anak kucing itu.

Susulan perkongsian itu, rata-rata orang ramai memuji perbuatan dua lelaki berkenaan kerana menyelamatkan anak kucing tersebut.
“Alhamdulillah ada yang prihatin. Terima kasih selamatkan mereka,” ujar @ainunfilzah.
“Semoga dipermudahkan segala urusan dunia dan akhirat buat kalian berdua,” kata @redzadshah.
Sehingga kini, perkongsian tersebut meraih 333.5 ribu tontonan dan 56.9 ribu tanda suka di laman aplikasi TikTok. – K! ONLINE


Pemuda UMNO masih harap KWSP RM10,000 diluluskan
Oleh MOHD RASDAN AHMAD

7 Disember 2021, 4:29 pm
PETALING JAYA – Pemuda UMNO berharap Menteri Kewangan, Tengku Datuk Seri Zafrul Tengku Abdul Aziz dapat pertimbangkan dengan serius tuntutan rakyat RM10,000 dalam isu Kumpulan Wang Simpanan Pekerja (KWSP).
Ketuanya, Datuk Asyraf Wajdi Dusuki berkata, ini adalah demi kelangsungan hidup rakyat untuk memulakan penghidupan baharu pasca pandemik Covid-19.
“Ini demi kelangsungan hidup mereka untuk memulakan penghidupan baharu pasca pandemik yang rata-rata terbelenggu dengan pelbagai komitmen tertunggak, hutang dan lain-lain,” katanya dalam kenyataan di facebooknya hari ini.
Tambahnya, Ahli Parlimen Pekan, Datuk Seri Najib Razak turut menyuarakan dalam Parlimen termasuk solusi untuk menampung kembali simpanan yang dikeluarkan pencarum.
“Rata-rata rakyat marhaen masih meletakkan harapan tinggi agar Menteri Kewangan dapat mendengar keluhan mereka untuk diluluskan pengeluaran kali terakhir KWSP i-Citra RM10,000.
“Harap Tengku Zafrul dapat pertimbangkan dengan serius #TuntutanRakyat dalam isu KWSP ini,” katanya. – K! ONLINE.


Keputusan rayuan SRC Najib dibaca melalui Zoom
Oleh NUZULSHAM SHAMSUDDIN

7 Disember 2021, 4:59 pm
PUTRAJAYA – Mahkamah Rayuan di sini sebentar tadi menetapkan keputusan rayuan bekas Perdana Menteri, Datuk Seri Najib Tun Razak untuk mengetepikan sabitan dan hukuman penjara 12 tahun dan denda RM210 juta kes dana syarikat SRC International berjumlah RM42 juta, dijalankan secara dalam talian melalui aplikasi Zoom esok.
Hakim Datuk Abdul Karim Abdul Rahman yang mengetuai panel tiga hakim memutuskan demikian melalui prosiding dalam apklikasi Zoom hari ini selepas pihak-pihak bersetuju untuk keputusan itu diputuskan melalui aplikasi tersebut.
Ini bermakna pihak-pihak termasuk Najib selaku perayu tidak perlu hadir secara fizikal ke Mahkamah Rayuan esok.
Dalam prosiding awal pagi tadi, hakim Abdul Karim menyatakan mahkamah tiada sebarang petunjuk untuk menangguhkan keputusan rayuan SRC itu.
Menurut hakim itu, mahkamah boleh memberi keputusan itu secara dalam talian mengikut Seksyen 15A Akta Kehakiman (pindaan) 2020 dan prosiding esok itu hanya membaca keputusan sahaja.
Hakim Abdul Karim berkata demikian selepas peguam Harvinder Singh Sidhu memohon prosiding pendengaran permohonan memasukkan bukti baharu hari ini dan keputusan rayuan Najib berhubung penyelewengan dana SRC International Sdn. Bhd. esok ditangguhkan.

Seksyen 15A menyatakan bahawa Mahkamah Persekutuan, Mahkamah Rayuan dan Mahkamah Tinggi menjalankan prosiding melalui pautan video atau televisyen secara langsung atau apa-apa cara komunikasi elektronik lain.
Terdahulu peguam terbabit memohon penangguhan tersebut selepas seorang lagi peguam Najib didapati postif Covid-19 selepas menghadiri majlis Sabtu lalu.
Ujian kendiri turut dilakukan kepada ahli-ahli pasukan peguam yang lain dan kesemua peguam termasuk peguam bela utama Najib, Tan Sri Muhammad Shafee Abdullah dan keputusan mereka negatif.
Selain hakim Abdul Karim turut bersidang ialah dua lagi panel hakim Datuk Has Zanah Mehat dan Datuk Vazeer Alam Mydin Meera.
Sebelum ini, prosiding rayuan tersebut telah berlangsung dihadapan panel-panel itu selama 15 hari dan berakhir pada 18 Mei lalu. – K! ONLINE.


KPDNHEP Perak periksa harga bekalan sayur dari 3 negeri
Oleh ZAKI SALLEH

7 Disember 2021, 3:54 pm
IPOH – Kementerian Perdagangan Dalam Negeri dan Hal Ehwal Pengguna (KPDNHEP) negeri Perak telah menggerakkan tiga pasukan penguat kuasa bagi melakukan pemeriksaan harga semalam.
Tiga pasukan itu masing-masing ke Pulau Pinang, Kuala Lumpur dan Cameron Highlands bagi melakukan pemeriksaan melibatkan peladang, pembekal serta pengimport sayur-sayuran.
KPDNHEP negeri Perak dalam hantaran menerusi laman media sosial rasminya memberitahu,
pemeriksaan itu bertujuan untuk melengkapkan siasatan rantaian pengedaran sayur-sayuran.
Menurut kenyataan tersebut, rantaian bekalan ini bagi pembekal sayuran yang dijual sekitar pasar raya dan pasar awam di negeri Perak.
“Ketua Pegawai Penguat kuasa negeri, Dottie Azlina Ismail telah mengetuai sendiri pasukan pemeriksaan dan melakukan lawatan dan pemantauan pada pengeluar dan pembekal sayuran di Lojing, Gua Musang dan di Cameron Highlands, Pahang.
“Beliau telah melakukan sesi libaturus bersama pengeluar bagi mendapatkan maklumat berkaitan isu kenaikan harga sayuran di pasaran,” ujar kenyataan itu.

Notis Pengesahan Maklumat Barangan (NPMB) dan Notis Bertulis di bawah Seksyen 21 Akta Kawalan Harga dan Pencatutan 2011 telah diserahkan kepada pemilik premis yang dilawati.
Ia bagi mendapatkan maklumat berkaitan harga jualan dan kos belian bagi sayuran yang dibekalkan. – K! ONLINE.


Program SelVax Booster bermula esok
Oleh MOHAMAD NAUFAL MOHAMAD IDRIS

7 Disember 2021, 5:08 pm
SHAH ALAM – Kerajaan negeri akan memulakan program pemberian dos penggalak sendirinya, Program Selangor Vaksin Selangor (SelVax) Booster bermula esok.
Menteri Besar Selangor, Datuk Seri Amirudin Shari berkata, sebanyak 157,000 dos vaksin Sinovac akan digunakan sebagai dos penggalak.
“Semua dos ini akan diberikan secara percuma dan syarat mereka yang ingin mendapatkan dos ini adalah penduduk di Selangor berumur 18 tahun ke atas dan sudah terima dua dos vaksin.
“Mereka boleh hadir terus ke klinik Selcare untuk dapatkan dos ini dengan senarai klinik boleh dilayari di laman sesawang rasmi Selcare,” katanya pada sidang akhbar di Bangunan Setiausaha Kerajaan Negeri (SUK) Selangor di sini, hari ini.
Menurut beliau, Majlis Mesyuarat Kerajaan Negeri (MMKN) telah meluluskan peruntukan berjumlah RM10.7 juta bagi melaksanakan Program Pengurusan Pusat Penilaian Covid-19 (CAC) dan pemantauan pesakit yang menjalani kuarantin kendiri melalui aplikasi SELangkah.
Amirudin turut menjelaskan, ini termasuk dari segi logistik, infrastruktur dan tenaga kerja bagi membantu CAC melaksanakan proses pemantauan pesakit positif Covid-19 yang menjalani kuarantin kendiri di rumah.

“Kita akan menyumbang peralatan seperti komputer riba, tablet, wifi dongle, kad sim, mesin pencetak dan mesin pulse oximeter di setiap CAC dengan peruntukan bernilai RM298,988.
“SelVax Booster akan turut dilaksanakan di beberapa lokaliti tertentu berdasarkan permintaan Ahli Dewan Undangan Negeri (ADUN),” katanya. -K!ONLINE


Khidmat marsyal perlu kebenaran polis
Oleh NOR AZIAH MAT NOH

7 Disember 2021, 5:31 pm
KUALA LUMPUR – Perkhidmatan pengiring konvoi dan marsyal oleh individu atau kumpulan wajib mendapatkan kelulusan Polis Diraja Malaysia (PDRM) dan perlu mengemukakan alasan yang kukuh serta munasabah semasa membuat permohonan.
Timbalan Ketua Polis Negara, Datuk Seri Mazlan Lazim berkata, sebarang permohonan yang dilakukan tanpa persetujuan pihak polis merupakan satu kesalahan di sisi undang-undang.
“Marsyal ini tidak mempunyai kuasa untuk menghentikan kenderaan di mana-mana tempat dan jika dijalankan secara haram, ia merupakan satu kesalahan undang-undang.
“Pihak yang hendak berkonvoi kenderaan dengan khidmat marsyal dinasihatkan mendapatkan kelulusan PDRM yang akan sertakan anggota polis trafik untuk menyertai konvoi itu sebelum sebarang tindakan menahan mahupun melencongkan kenderaan boleh dilakukan oleh PDRM atau agensi penguatkuasaan lain,” katanya pada sidang akhbar di Ibu Pejabat Polis Kontinjen (IPK) Kuala Lumpur, di sini hari ini.
Tambah beliau, pihak bertanggungjawab dinasihatkan untuk tampil memohon kelulusan bagi memastikan aktiviti konvoi yang dijalankan lancar dan mematuhi peraturan serta tidak membahayakan pengguna jalan raya lain.
“Kita tidak mahu terlalu banyak aktiviti yang memerlukan khidmat marsyal ini kerana hal itu mampu mengundang kemalangan jalan raya dan membahayakan nyawa pemandu kenderaan lain,” katanya.

Sementara itu, beliau mengarahkan semua Ketua Polis Negeri untuk melakukan pemantauan pematuhan prosedur operasi standard (SOP) Pelan Pemulihan Negara (PPN) di kelab-kelab rekreasi di negeri masing-masing.
“Pihak kami mendapati terdapat laporan perubahan lokasi parti persendirian dari premis hiburan ke kelab berkenaan baru-baru ini.
“Seperti kejadian yang berlaku kelmarin apabila serbuan parti persendirian di ibu kota membawa kepada seramai 303 individu dikompaun membabitkan jumlah RM1.565 juta, pemantauan ini akan dilaksana bagi mengesan sebarang penganjuran di kelab rekreasi yang ada,” ujarnya. – K! ONLINE


SPRM belum terima laporan rasuah kartel Imigresen
Oleh NOR SHAFAWATI YUP

7 Disember 2021, 4:22 pm
SEREMBAN – Suruhanjaya Pencegahan Rasuah Malaysia (SPRM) masih belum menerima laporan berhubung dakwaan Kementerian Dalam Negeri (KDN) mengenai kewujudan kegiatan kartel dalam Jabatan Imigresen Malaysia.
Ketua Pesuruhjaya Pencegahan Rasuah SPRM, Tan Sri Azam Baki berkata, kenyataan yang dikeluarkan Menteri Dalam Negeri, Datuk Seri Hamzah Zainuddin mungkin timbul hasil daripada siasatan atau perkara dalaman jabatan tersebut.
“Sehingga kini, saya belum lagi menerima maklumat sebenar (berhubung) kartel yang dimaksudkan oleh pihak menteri itu.
“Kalau kita ada perkembangan terbaharu daripada pihak Jabatan Imigresen, SPRM akan lihat sama ada ia di bawah bidang kuasa kami atau pun tidak,” katanya pada sidang akhbar di sini hari ini.
Jelas Azam, pihaknya masih belum pasti tentang kesahihan maklumat sama ada individu atau pegawai dalaman yang terlibat ada kaitan dengan rasuah.
“Saya belum pasti lagi maklumat berkaitan ‘broker’ atau orang tengah yang disebutkan itu, adakah ia berkaitan dengan rasuah atau tidak dan menjangkau masuk ke pegawai-pegawai kerajaan dalam Imigresen,” katanya lagi. – K! ONLINE


Berkumpul tengok air banjir boleh dikompaun
Oleh YATIMIN ABDULLAH

7 Disember 2021, 4:34 pm
PASIR MAS – Orang ramai yang berkumpul beramai-ramai ketika keluar melihat air banjir di musim tengkujuh di negeri ini boleh dikenakan kompaun atas kesalahan gagal mematuhi prosedur operasi standard (SOP).
Ketua Polis Kelantan, Datuk Shafien Mamat berkata, pematuhan SOP itu merangkumi penjarakan fizikal dan sentiasa memakai pelitup muka seperti telah ditetapkan kerajaan.
Menurutnya, kompaun kompaun itu boleh dikeluarkan bawah Akta Pencegahan dan Pengawalan Penyakit Berjangkit 1988 (Akta 342) dalam pematuhan SOP bagi membendung penularan jangkitan Covid-19.
“Saya berharap seluruh masyarakat di Kelantan agar menjauhi aktiviti berkumpul secara beramai-ramai bagi memutuskan rantaian pandemik Covid-19,” katanya.
Beliau berkata demikian kepada pemberita selepas Majlis Penyampaian Sumbangan Kotak Rezeki Daripada Kurniaan Istana Kepada Balu dan Anak-Anak Yatim Polis Diraja Malaysia (PDRM) Kontinjen Kelantan di Ibu Pejabat Polis Daerah (IPD) Pasir Mas di sini hari ini.
Dalam majlis itu, seramai 100 penerima terdiri daripada balu dan anak-anak kepada anggota PDRM Kelantan yang telah meninggal dunia menerima sumbangan.- K! ONLINE


[VIDEO] Buaya di Paya Indah Wetlands, bukan Kampung Ahmad Razali
Oleh ISKANDAR SHAH MOHAMED

7 Disember 2021, 4:55 pm
SHAH ALAM – Penemuan seekor buaya bukan di tasik sekitar Kampung Ahmad Razali Tambahan, Dengkil dekat sini sebaliknya di Paya Indah Wetlands.
Pengarah Jabatan Perlindungan Hidupan Liar dan Taman Negara (Perhilitan) Selangor, Dennis Ten Choon Yung berkata, sepasukan pegawai dan anggota dari Perhilitan negeri dan Hulu Langat bergegas ke tasik itu sejurus menerima maklumat mengenai penemuan tersebut, malam tadi.
Katanya, hasil pemeriksaan menyeluruh pihaknya bagaimanapun tidak menemui buaya di kawasan berkenaan.
GAMBAR dakwaan penemuan buaya itu.
“Kita hari ini kemudian menerima maklumat bahawa video atau gambar tular mengenai reptilia itu adalah di Paya Indah Wetlands.
“Perkara itu dimaklumkan sendiri kakitangannya yang mendapati ia sama dengan kawasan sebuah kolam buaya di situ,” katanya ketika dihubungi hari ini.
Jelas Choon Yung, kawasan Paya Indah Wetlands juga berada di bawah seliaan Perhilitan. -K! ONLINE


2 maut, seorang cedera lori bertembung
Oleh FARAHWAHIDA AHMAD

7 Disember 2021, 2:17 pm
SEGAMAT – Dua buah lori bertembung dalam satu kemalangan mengorbankan dua mangsa dan seorang cedera parah berhampiran ST Rhodes Club, Ladang Johor, Labis di sini pagi tadi.
Dalam kejadian pada pukul 8 pagi itu, Kedua-dua mangsa yang terkorban, Ramli Ibor, 58, sebagai pemandu lori SWM serta kelindan, Muhammad Helmi Karim, 30, ditemui tersepit di dalam lori SWM Corp.
Manakala pemandu lori 3 tan Isuzu, Nor Fazli Ramli, 30, turut tersepit serta mengalami kecederaan parah di bahagian kepala di dalam lori yang dipandunya itu.
Menurut Komander Operasi, Penolong Penguasa Bomba Muhammad Hafifie Md Sarif, Balai Bomba dan Penyelamat (BBP) Labis menerima panggilan kecemasan kemalangan jalan raya pada pukul 8.11 pagi.
“Setibanya di tempat kejadian, di dapati sebuah lori 3 tan jenis Isuzu membawa muatan besi binaan telah bertembung dengan sebuah lori SWM Corp.
“Lori SWM Corp datang dari arah Yong Peng menuju ke Labis. Manakala lori Isuzu dari arah Labis ke Yong Peng,” katanya ketika dihubungi hari ini.

Jelasnya, dua mangsa dari lori SWM Corp telah disahkan meninggal dunia di tempat kejadian oleh pasukan perubatan KKM yang turut berada di lokasi kejadian. – K! ONLINE.